
1. CONTEXTUL SOCIAL-POLITIC 
 AL DESFĂŞURĂRII ALEGERILOR

1.1. Particularităţi istorice şi actuale ale societăţii americane

Sistemul politic american este rezultatul unei istorii şi al unei culturi specifice, impregnate de valorile fondatoare ale reformei şi ideologiei iluministe europene, bazate pe autonomie individuală şi dinamism. Ansamblul factorilor istorici, geografici, religioşi, al valorilor, normelor, ca şi al credinţelor a dus la constituirea unei societăţi specifice, deschisă ulterior multiculturalismului.
Un element esenţial al identităţii americane îl constituie faptul că a fost o societate deschisă imigranţilor, că a  reprezentat un „creuzet” (melting pot) în care au fost asimilaţi „noii veniţi” din toate culturile lumii, atraşi de „visul american” – posibilitatea unei ascensiuni economice şi sociale rapide. Această ascensiune a impus însă asimilarea „culturii dominante” (iniţial WASP-White Anglo-Saxon Protestant)
.
Dezvoltarea socială de tip individualist, bazată pe consolidarea statului-naţiune şi pe liberalism, a dus la definirea unui mod de viaţă unic (American way of life). De-a lungul istoriei sale de câteva secole, Statele Unite ale Americii s-au confruntat cu momente importante de criză identitară, precum războiul de secesiune sau situaţia din anii ’60, care au determinat lansarea amplului proiect social-economic New Deal şi reînvierea conservatorismului, în anii ’70-80. În aceste momente, a avut loc o repliere a societăţii americane pe valorile ei fondatoare: libertatea economică, încrederea în respectarea unui contract, considerat element de bază al societăţii civile
 (amplu teoretizată de mereu actualul Alexis de Tocqueville, clasic teoretician politic al societăţii americane
).
Sistemul politic şi social american este fundamentat pe respectarea legii. În acest context, sistemul juridic are importanţă decisivă. Cultura respectării contractelor şi a recursului la instanţele judecătoreşti a făcut parte din mentalitatea şi experienţa americană. Existenţa a „50 sisteme de drept”, expresie ce caracterizează diversitatea jurisdicţiilor în diferite state, se combină cu caracterul federal al sistemului, în diferite domenii (ex. lupta împotriva discriminării, politica de folosire a forţei de muncă, politica de protecţie a mediului etc.). Specialiştii în drept au, de aceea, un rol determinant în viaţa socială şi politică. La alegerile prezidenţiale şi legislative echipele de avocaţi ale partidelor aflate în competiţie au avut o importanţă decisivă. 

Drumul „spre vest” a constituit, de asemenea, laboratorul unor noi mentalităţi bazate pe curaj, energie, independenţă, pragmatism, dorinţă de îmbogăţire. Aceste trăsături au stat la baza „miturilor fondatoare” ale Americii, mituri pe care această societate le-a constituit şi alimentat încă de timpuriu
. Dorinţa de reuşită economică şi socială, etica muncii, nivelul propriei reuşite (self-made man) au constituit elemente esenţiale ale capitalismului american şi ale vitalităţii sale
.
Teoreticienii consideră că modelul economic american face parte integrantă din societate şi are la bază valorile esenţiale ale muncii asidue, ale economisirii şi iniţiativei, ale concepţiei puritane care acceptă munca drept singura sursă a bunurilor (de aici respingerea ideii de „ajutor social” şi a intervenţiei statului)
. Economia americană a pus în evidenţă calităţi deosebite: dinamism, inovaţie şi o putere de reacţie extraordinară la schimbările lumii contemporane. În anii ’90, SUA au înregistrat cea mai lungă perioadă de creştere economică, neîntreruptă şi rapidă. Sistemul economic american este bazat pe stimularea consumului, pe asumarea riscului (vezi Legea falimentului, cap.11, care prevede mijloace clare de redresare a unei întreprinderi aflate în situaţii de risc). Efectele negative ale acestor facilităţi au făcut posibilă, însă, apariţia unor situaţii de criză (ex. cazul companiilor Enron, World COM etc.).

Deşi în Constituţia din 1791 a fost înscrisă, ca prim amendament, libertatea religioasă şi separarea bisericii de stat există un tip de „religie civilă” prezentă puternic în cultura americană. Patriotismul american se bazează pe aceste valori fundamentale: credinţa în Dumnezeu şi în Patrie, invocate în principalele documente şi discursuri politice de la Declaraţia de Independenţă, până în prezent.
Toate discursurile politice ale preşedinţilor americani au făcut referire la aceste valori fundamentale care pun în evidenţă „destinul manifest”, excepţionalismul american (legate, indirect, de teoria calvinistă a predestinării). Misiunea de a răspândi valorile creştine a fost intim legată de destinul de „cuceritor” al Americii (preşedintele american Th. Jefferson a reamintit în discursul său de locul special, ales, al Americii în concertul naţiunilor). Doctrina „destinului manifest” a justificat acţiunile expansioniste ale SUA, de la cele asupra Mexicului (1840), asupra „indienilor”, până în prezent. La ceremonia de investitură, din 20 ianuarie 2005, discursul preşedintelui George W. Bush a pus în centru ideea unităţii Americii, a valorilor sale, a libertăţii, a democraţiei ce trebuie promovate acolo unde domină tirania. Acelaşi discurs fusese ţinut şi după evenimentele din 11 septembrie 2001, când „America invincibilă” avea misiunea de a lupta contra forţelor Răului.
Rolul religiei este un factor primordial în înţelegerea societăţii americane, a mizelor politice şi judiciare ale unor dezbateri actuale.

În ultimii ani, creşterea şi radicalizarea factorului religios au fost elemente caracteristice în SUA, însoţite, însă, şi de fenomenul laicizării societăţii. Deşi, în prezent, în SUA există o mare diversitate religioasă, rolul dominant îl deţin religiile protestantă şi catolică; potrivit datelor statistice în 2006 existau 52% protestanţi, 26% catolici, 1,4% evrei, 0,6% musulmani. În prezent, domină protestantismul evanghelic, iar adepţii sunt aproape toţi republicani, cred în maniheism şi creaţionism
. 

Pe de altă parte, în anii din urmă s-a remarcat creşterea numărului imigranţilor de alte religii (hinduşi, budişti, musulmani). Numai în perioada 1990-1999 numărul asiaticilor a crescut cu 43%, ajungând la cifra de 10,8 milioane. În anul 2001, 15% din cei intervievaţi se declarau fără religie
. Dominaţia protestantismului şi catolicismului are loc, aşadar, pe fondul desfăşurării unui pluralism religios.
De-a lungul timpului, s-au înregistrat însă puternice clivaje politico-religioase între religioşii de dreapta, conservatori şi progresiştii de centru-stânga; între religioşi şi laici. Şi în cadrul bisericii tradiţionale a crescut influenţa bisericilor evanghelice, în raport cu cea metodistă şi baptistă. Aceste clivaje religioase s-au reactualizat după anii ’80, având loc dezbateri aprinse referitoare la valorile morale, la problema avortului şi la tema relaţiei dintre biserică şi stat (ex. cazul acordării unui ajutor de stat, dacă familiile îşi înscriu copiii la o şcoală confesională)
.
Perioada ultraconservatorismului administraţiei Bush s-a dorit o compensare a celei anterioare, considerată mult prea liberală (în sens american), cu accente sociale permisive
. Conform opiniei unor sociologi americani, în prezent, America a încercat să redevină moderată, tolerantă, pragmatică

Studiile realizate arată că, în ultimile trei decenii, s-au produs importante schimbări demografice, sociale şi religioase. Recensământul din anul 2000 a pus în evidenţă faptul că, în perioada 1990-2000 a avut loc o creştere demografică de 13,2% (peste 32 milioane locuitori), una dintre cele mai importante din istoria Americii. La aceasta se adaugă fluxul permanent de străini şi imigranţi (1 milion/an).

Din punct de vedere etnic, perspectivele evoluţiei demografice arată că, în anul 2025, hispanicii vor fi aproximativ 70 milioane, asiaticii 23,5 milioane, populaţia de culoare 45,5 milioane, indienii 2,7 milioane
. 

Impactul creşterii populaţiei vârstnice va influenţa politica în domeniul pensiilor, asistenţei medicale, serviciilor. Analiştii apreciază că electoratul acesta, organizat şi activ, va avea un rol important în alegeri. Sindicatul cetăţenilor în vârstă (senior citizen), organizaţi în American Association of Retired Persons (AARP), a avut şi va avea o importanţă deosebită. 
Evaluările pun în evidenţă şi un proces de urbanizare accentuat, dar şi o retragere a celor din oraş în zone limitrofe
.

Din punct de vedere social, datele arată că, la începutul celui de-al doilea mandat al preşedintelui George W. Bush, generaţia actuală câştiga mai puţin decât cea a părinţilor şi peste 30 milioane de americani se aflau sub pragul sărăciei
. Acest fenomen s-a produs în condiţiile în care asistenţa medicală nu este generalizată, iar mişcarea sindicală a scăzut semnificativ
.
În SUA, măsurile de protecţie socială nu au aceeaşi rezonanţă ca în Europa, cultura politică americană fiind bazată pe ideea de libertate (respingând în mare măsură intervenţia statului), pe individualism, pe încrederea în forţele proprii. Este semnificativ faptul că în SUA cheltuielile publice pentru prestaţii sociale reprezintă 11% din PIB, în timp ce în Europa ele ating 26% din PIB
.
În unele din statele americane, este interzisă activitatea unor sindicate puternice. În acest context, este demn de reamintit faptul că amplul program social New Deal al lui Franklin D. Roosevelt, pus în aplicare după criza din 1929, a fost declarat iniţial neconstituţional de Curtea Supremă şi a fost validat abia în 1937.

În SUA, există doar câteva mari programe sociale: cel al pensiilor (Social Security), două programe de asigurare medicală (Medicaid şi Medicare, pentru persoanele în vârstă) şi multe programe finanţate la nivelul statelor. Marea majoritate a asigurărilor de sănătate are surse private
.
Din cercetările realizate asupra unei perioade de două decenii de efectuare a sondajelor de opinie în SUA a reieşit o profundă mişcare de schimbare către noi valori sociale şi politice
. Noile percepţii ale identităţii politice a americanilor au fost determinate de declinul valorilor dreptei, deşi în perioada 2000-2008 a fost ales un reprezentant al acestora, republicanul George W. Bush.

În ultimii 30 de ani, americanii au manifestat o atitudine ostilă faţă de statul federal, însă, în prezent, ei şi-au schimbat această orientare, fiind mult mai favorabili ideii ca guvernul să intervină pentru protecţia celor defavorizaţi. Un element esenţial al anchetei a fost faptul că majoritatea celor intervievaţi au afirmat că este necesară garantarea unei asigurări de sănătate pentru toţi cetăţenii, chiar dacă acest lucru ar implica o creştere a impozitelor. Partidul Democrat a avut de-a lungul evoluţiei sale o atitudine favorabilă politicilor sociale, până în anii ’80, când au intervenit unele schimbări. Ulterior, în timpul preşedinţiei lui Bill Clinton, au redus deficitul bugetar. În noul context, aceste atitudini ale populaţiei americane au fost şi vor fi valorificate politic de democraţi (deşi în 1993-94 Hillary Clinton nu a obţinut aprobarea pentru un astfel de proiect de reformă a sistemului de sănătate).

Cercetările au evidenţiat că se menţine totuşi concepţia conform căreia realizarea socială (success in life) trebuie să fie determinată de munca individuală şi nu de sprijinul guvernamental. Din cercetare a reieşit însă că 73% din americani considerau că inegalităţile între bogaţi şi săraci au crescut foarte mult. 
Conform datelor obţinute, valorile religioase s-au menţinut în prim-planul sistemului de valori american, aproape 8 din 10 americani declarându-şi credinţa în Dumnezeu.

Republicanii s-au arătat mai religioşi decât în perioada anterioară, în timp ce democraţii au urmat o tendinţă inversă. Orientarea ateistă caracteriza, mai ales, populaţia cu vârste sub 30 de ani.

O altă schimbare, în raport cu valorile sociale conservatoare, a fost atitudinea mult mai deschisă a populaţiei faţă de homosexualitate, avort sau faţă de rolul femeilor în societate. În acelaşi timp, a fost demonstrat cu date sociologice de anchetă că americanii au devenit mult mai puţin rasişti (în anul 2007, 83% din americani considerau că nu este o problemă că albii şi negrii ies împreună, faţă de 48% în 1997). Peste 70% din cei intervievaţi s-au arătat de acord cu acţiunile favorabile unei mai bune educaţii şi integrării sociale a populaţiei de culoare şi minorităţilor.

În prezent, majoritatea americanilor (82%) este preocupată de problemele locale, nu de cele internaţionale. Ancheta a arătat că presa locală nu acordă aproape deloc atenţie problematicii internaţionale, iar 89% din americani erau interesaţi de teme naţionale.

Răspunsurile la întrebările referitoare la politica externă şi de securitate a SUA au arătat că americanii nu mai cred că forţa militară este metoda de a păstra pacea (49%), dar susţin ideea ca SUA să fie în continuare active în relaţiile internaţionale. 

Analiştii vorbesc chiar de existenţa a două naţiuni distincte cu orientări religioase şi filosofice diferite: una religioasă ataşată tradiţiilor moralizatoare; alta progresistă, mai tolerantă. Clivajele religioase se regăsesc în termeni economici şi culturali. 

Anchetele au pus în evidenţă, aşadar, schimbările produse la nivelul societăţii americane, schimbari de care ar beneficia o noua administraţie în SUA.

1.2. Caracteristici ale administraţiei G.W. Bush (2000-2008)
Preşedintele G.W.Bush şi-a început mandatul prezidenţial pe 20 ianuarie 2001, într-un context politic indecis, marcat de rezultatele foarte controversate ale alegerilor. După evenimentele din 11 septembrie 2001, au intrat în vigoare măsuri legislative noi (USA Patriot Act) ce au permis extinderea prerogativelor prezidenţiale. Declaraţia de război împotriva terorismului, făcută în discursul asupra stării naţiunii din ianuarie 2002, a influenţat puternic relaţia dintre Preşedinte şi Congres în momente atât de dificile. În politica externă şi în aprobarea bugetului, critica politicii preşedintelui nu a fost considerată oportună. 

Sistemul politic, tipic american, bazat pe separarea puterilor şi pe contraponderea lor, a fost schimbat in mod semnificativ. Preşedintele a avut un drept de decizie extins, atât pe plan intern, cât şi internaţional. În acest context, cele două funcţii principale ale Congresului, cea de a vota legi şi de a supraveghea activitatea executivului, au fost mult diminuate. 
Noua viziune republicană referitoare la doctrina „războiului preventiv”
 a lăsat cale liberă preşedintelui, astfel încât au fost adoptate legi importante referitoare la autorizarea războiului din Afganistan şi Irak, reducerea impozitelor şi creşterea cheltuielilor militare, legea energiei sau legea referitoare la rambursarea medicamentelor
. Legea energiei, votată în noiembrie 2003, a favorizat dezvoltarea industriilor cărbunelui, petrolului, gazului, industriilor poluante, în detrimentul altor tipuri de energie. Legea de rambursare a medicamentelor, folosite de persoane vârstnice, acoperite prin asigurarea Medicare, a crescut contribuţia acestora cu 400 miliarde de dolari în viitorii 10 ani, nefiind prevăzut niciun mecanism de control al preţurilor medicamentelor.

Istoria politică americană reprezintă o alternanţă a unor momente dominate fie de conservatorism, fie de concepţii progresiste
. 
Din punct de vedere politic, contracararea perioadei revendicărilor de stânga din anii ’70 s-a făcut prin consolidarea şi ofensiva dreptei de tip religios. „Renaşterea republicană” care a caracterizat  perioada Bush a fost un astfel de răspuns şi a fost susţinută puternic de fundaţii şi think tank-uri importante (ex. Foundation Bradley, Bill & Melinda Gates, American Enterprise Institute, Heritage Foundation, David Koch Foundation, Cato Institute etc.). 
Evenimentele din 11 septembrie 2001 au accentuat virajul de dreapta al administraţiei G.W.Bush. Chiar media au fost sub impactul acestei presiuni, limitându-şi reacţiile critice la adresa politicii republicane
.

Din anul 2005, climatul general s-a schimbat, mai ales, în momentul catastrofei produse de uraganul Katrina, în Lousiana. Prezentarea reală a situaţiei a determinat creşterea încrederii publicului în media, evidenţiată de sondajele de opinie
.

Cheltuielile masive pentru războiul din Irak, dezvăluirile legate de tortura prizonierilor, creşterea şomajului au dus la manifestarea unor nemulţumiri crescute, exprimate mai ales de societatea civilă. 

Chiar în interiorul orientării neoconservatoare a apărut ideea înlocuirii „politicii unilaterale” americane cu o politică multilaterală, dusă de o „ligă a democraţilor”. În contextul actual, „liga democraţilor” ar trebui să se opună regimurilor autoritare, păstrând acelaşi fundament mesianic, specific conservatorilor
.

Încă din anul 2000, economia americană a început să înregistreze semne de stagnare şi recesiune. Administraţia Bush a folosit excedentul bugetar existent (moştenit de la administraţia Bill Clinton), a scăzut impozitele, favorizând pe cei bogaţi şi a crescut cheltuielile militare (politică asemănătoare celei promovate de predecesorii săi, Ronald Reagan şi George Bush senior)
. În aceste condiţii, la sfârşitul anului 2003, economia americană înregistra totuşi o creştere economică, graţie politicii monetare susţinute de şeful Rezervei Federale, Alan Greenspan. În anul 2004, miza alegerilor a fost însă şomajul, în creştere, şi deficitul bugetar şi comercial, sesizat cu nelinişte de FMI. Raportul economic prezentat de preşedintele George W. Bush, în februarie 2006, a arătat aceste deficienţe, dar şi o creştere economică de 3,6%. Discursul despre starea naţiunii din 2006 a pus problema menţinerii modului de viaţă american. Conform datelor statistice, au apărut probleme legate de încetinirea creşterii economice, disfuncţionalităţile bugetare şi de creditele ipotecare

Conform opiniei unor autori, rezultatul aplicării, timp de trei decenii, a modelului neoliberal american a fost pauperizarea masivă a clasei mijlocii
. Modelul s-a bazat pe un mecanism simplu: diminuarea impozitelor pentru bogaţi şi diminuarea sprijinului social pentru cei săraci, numit peiorativ „asistenţă”. Serviciile publice, considerate „întreprinderi” ce ar trebui să aibă costuri minime, au devenit locurile unde au venit cei care au acceptat salarii mici şi cei cu reacţie slabă de protest. 

Categoria lucrătorilor săraci (working poors) a fost nevoită a avea chiar trei locuri de muncă pentru a-şi putea asigura un trai decent. În acest context, schimbarea statutului social devenea aproape imposibilă. Demn de remarcat este faptul că SUA sunt caracterizate de cea mai scăzută mobilitate socială intergeneraţională. Pe teritoriul ei trăiesc peste 40 milioane de săraci, în timp ce 100 milioane de americani nu au o asigurare de sănătate. Conform datelor OECD, populaţia din SUA prezintă speranţa de viaţă redusă (locul 22 în lume) şi un sistem educaţional marcat de mari inegalităţi.

După 11 septembrie 2001, preşedintele american G.W.Bush a decis întărirea armatei şi creşterea cheltuielilor militare. În anul 2006, situaţia din Irak a pus în evidenţă limitele umane şi financiare ale acestui sistem capabil a desfăşura mai multe fronturi simultan.

În ultimul timp, criticile la adresa acestui sistem economic, diplomatic şi militar s-au intensificat, punând sub semnul întrebării hegemonia americană, relaţia dintre putere şi democraţie
.

Neoconservatorismul american a susţinut în continuare că SUA are misiunea divină de a civiliza şi democratiza lumea şi că, de aceea, trebuie să rămână prima putere militară şi strategică. Această idee este o idee tradiţională a preşedinţilor americani.

La finalul celor două mandate prezidenţiale (2000-2008), George W. Bush a fost considerat cel mai nepopular preşedinte din istoria modernă a SUA, atingând o susţinere de doar 25% în ultimele sondaje de opinie publică. Principalele critici s-au referit la costurile războiului şi la creşterea inegalităţilor sociale. 

1.3. Alegerile din anul 2006-moment important al începutului schimbării
În SUA, la jumătatea mandatului prezidenţial, se desfăşoară alegeri, numite mid-term elections, pentru reînnoirea unui număr de mandate în Senat şi Camera Reprezentanţilor, precum şi pentru numirea unor noi guvernatori.
La începutul campaniei electorale pentru alegerile din noiembrie 2006, Casa Albă a publicat un document intitulat Strategia naţională pentru combaterea terorismului
 în care se afirma că SUA nu sunt încă în afara pericolului unui nou atac terorist şi că atenţia va fi focalizată către deţinerea, de către terorişti, a unei arme de distrugere în masă. În document, Iranul, Siria, Sudanul, Coreea de Nord şi Cuba erau acuzate că susţin activ terorismul internaţional. Documentul sublinia că au fost înregistrate progrese considerabile în lupta împotriva reţelei Al-Qaïda, dar că există încă probleme majore legate de existenţa unor mişcări transnaţionale din care fac parte organizaţii extremiste, reţele de indivizi, susţinuţi în forme variate. În document s-a respins ideea, lansată de democraţi, că lupta contra terorismului alimentează terorismul însuşi, precum şi a conflictului israeliano-palestinian ca unică sursă a terorismului. În acest context, preşedintele G.W.Bush a reînnoit "starea de urgenţă naţională" pe care o decretase după 11 septembrie 2001.
În Senat, opoziţia democrată a lansat o critică virulentă a politicii antiteroriste republicane, argumentând că aceasta a dus la o creştere a atentatelor cu 400% şi la întărirea unor ţări cu un potenţial  risc
. În acelaşi timp, numeroase centre de cercetare au prezentat rapoarte în care se demonstra clar că atacul Irakului a fost o eroare strategică
. În septembrie 2006, preşedintele american G.W.Bush a recunoscut existenţa unor închisori secrete ale CIA în care au fost deţinuţi şi anchetaţi prizonieri suspectaţi de acţiuni teroriste.

În Senat, pe 8 septembrie 2006, raportul Comisiei de anchetă referitor la justificarea războiului din Irak de către preşedinte, a arătat că nu exista nicio dovadă că Saddam Hussein avea vreo legătură cu reţeaua Al-Qaïda
. În acest context, legitimitatea războiului din Irak, declanşat în martie 2003, părea nefundamentată. Anchetele de opinie indicau, de asemenea, că, în septembrie 2006, 43% din persoanele intervievate se îndoiau că războiul din Irak era esenţial în lupta contra terorismului
.

Legea referitoare la lupta împotriva terorismului, (USA Patriot Act - Uniting Strengthening America by Providing Appropriate Tools Required to Intercept and Obstruct Terrorism Act), semnată de preşedinte la 26 octombrie 2001, a fost consecinţa directă a atentatelor din 11 septembrie 2001. Ea a întărit foarte mult rolul unor agenţii guvernamentale (FBI, CIA, NSA şi ale armatei), fiind considerată o lege excepţională, valabilă, iniţial, timp de 4 ani
. Legea a suferit numeroase modificări şi a dus la schimbări importante ale altor legi (ex. legea imigraţiei, a supravegherii spionajului extern, Foreign Intelligence and Security Act-FISA). Legea a vizat creşterea securităţii interne, proceduri perfecţionate de supraveghere, reducerea procesului de "spălare a banilor" la nivel internaţional şi elaborarea altor legi contra finanţării terorismului, protecţia frontierelor, acordarea unor facilităţi în investigarea terorismului, îmbunătăţirea comunicării în domeniul informaţiilor, consolidarea legislaţiei penale referitoare la terorism etc.

În iunie 2005, Camera Reprezentanţilor a aprobat prelungirea aplicării legii, dar cu anumite amendamente. Ulterior, Senatul a aprobat şi el această lege, pe baza unui "consimţământ unanim". În 15 decembrie 2005 a avut loc votul definitiv, dar a apărut un blocaj, dezbateri legate de prelungirea măsurilor antiteroriste, până în martie 2006.

Legea a fost obiectul unor critici aprinse mai ales din partea organizaţiilor de apărare a drepturilor omului şi din partea unor jurişti ce reclamau creşterea represiunii poliţieneşti, violarea vieţii private, diminuarea dreptului la liberă expresie. Acestea au vizat articolul 213 care prevedea, ca procedură permanentă, aprobarea unor tehnici de anchetă numite "sneak and peek" ce autorizau FBI să intre într-un domiciliu/birou, în absenţa ocupantului, să pună dispozitive de supraveghere sau să intre pe computerul acestuia, fără a respecta procedura clasică. Articolele 212, 214 au devenit articole aplicabile cu caracter permanent (prin care companiile de telefonie sau Internet trebuiau să ofere date FBI-ului). Prelungirea legii a permis aplicarea în continuare a altei legi de prevenire a actelor teroriste (Intelligence Reform and Terorism Prevention Act) care se referea la supravegherea persoanelor suspecte de terorism, denumite "lupii singuratici".

Mulţi critici au apreciat că prelungirea legii Patriot Act a devenit elementul unei ordini politice prin care s-au dat administraţiei prezidenţiale prerogative ale puterii judiciare. Rezistenţa Senatului la votarea legii a permis introducerea câtorva posibilităţi de control şi de recurs judiciar la acţiunile FBI-ului şi guvernului.

Întărirea puterii prezidenţiale în SUA a constituit tema centrală a numeroase cercetări şi cărţi celebre în care s-au analizat contextul, mecanismele şi riscurile unui astfel de demers politic (ex. eşecul angajamentului din Vietnam, Afacerile Watergate, Irangate etc.)
. Majoritatea analiştilor au fost de acord asupra faptului că evenimentele din 11 septembrie 2001 au constituit un context favorabil pentru consolidarea puterii executive şi pentru scăderea rolului Congresului în analiza legitimităţii sau pertinenţei deciziilor prezidenţiale. Principala problemă nu a fost atât extinderea prerogativelor prezidenţiale, cât efectul acesteia.

Preşedintele George W. Bush a negat acuzaţiile şi concluziile raportului din Senat, invocând existenţa unor alte surse care demonstrau contrariul. Aceste dezbateri au fost sursa unor polemici aprinse desfăşurate în marile cotidiene americane
. Preşedintele american avertiza că, la alegeri, electoratul american avea de ales între două atitudini total diferite faţă de războiul împotriva terorismului. El afirma că bilanţul republicanilor este clar: cunoaşterea provocărilor şi a naturii duşmanului ţării.

Pe 18 octombrie 2006, George W.Bush admitea totuşi, pentru prima oară, o analogie posibilă cu războiul din Vietnam, dar a exclus categoric varianta retragerii trupelor din Irak
.

Pe plan economic, George W.Bush a apărat, într-o alocuţiune radio, din 28 octombrie 2006, politica de reducere a impozitelor pe motivul relansării economiei americane, a creşterii puterii de cumpărare a familiilor, element important al creşterii economice. În luna octombrie 2006, un raport al Ministerului Comerţului a relansat dezbaterea publică asupra „stării de sănătate” a economiei americane. 

Analiştii au apreciat că perioada administraţiei George W.Bush a pus în evidenţă faptul că situaţia internă, funcţionarea societăţii şi a sistemului politic au depins de acţiunile întreprinse de Statele Unite pe plan internaţional. De asemenea, problemele economice şi militare ale SUA au avut consecinţe asupra restului lumii
.

De-a lungul istoriei ei, politica internaţională a SUA a oscilat între izolaţionism şi intervenţionism, dar după cel de-al doilea Război Mondial, SUA s-au manifestat ca putere economică, militară, diplomatică şi comercială, prezentă în problemele mondiale. Administraţia George W.Bush a consolidat acest demers al SUA, accentuând „destinul său mesianic”
.

Multe organizaţii nonguvernamentale au apreciat bilanţul administraţiei Bush ca fiind negativ pentru SUA: pierderea credibilităţii în demersul apărării drepturilor omului, încălcarea regulilor referitoare la detenţia şi interogarea prizonierilor de către CIA, mai ales în închisoarea Guantanamo. Conform opiniei lor, viitorul preşedinte ar trebui să cerceteze cazurile de tortură şi să-i aducă pe autori în faţa justiţiei.

Alegerile de la mijloc de mandat (mid-term), desfăşurate pe 7 noiembrie 2006, au dat semnalul declinului neoconservatorilor republicani care elaboraseră "Proiectul pentru un nou secol american". Rezultatele acestor alegeri au dus la reconfigurarea Congresului, astfel încât, în Senat, republicanii au pierdut majoritatea, iar în Camera Reprezentanţilor forţa lor a scăzut. În Senat, republicanii au rămas cu 49 mandate (55 înainte), în timp ce democraţii au obţinut 51 mandate (44 înainte). În Camera Reprezentanţilor, republicanii au obţinut 202 mandate (229 înainte), iar democraţii au reuşit să câştige 233 mandate (201 înainte). Republicanii au pierdut 6 posturi de guvernator, deţinând doar 22 posturi, iar democraţii au câştigat 28 posturi
.

La referendumurile locale, desfăşurate cu prilejul alegerilor, republicanii au înregistrat o triplă înfrângere prin respingerea, în Dakota de Sud, a propunerii de interdicţie a avortului; în Arizona amendamentul referitor la interdicţia căsătoriei între homosexuali a fost respins; în Missouri a fost aprobată cercetarea celulelor stem.

Democraţii au reuşit să obţină creşterea salariului minim în Arizona, Colorado, Missouri, Montana, Ohio şi Nevada. În Michigan s-a obţinut accesul la universităţile publice şi în administraţie fără a se lua în considerare originea etnică şi sexul candidatului.

În urma alegerilor mid-term, democraţii au anunţat lansarea unei "noi direcţii" în politica internă şi externă, ceea ce a făcut mai dificilă coabitarea cu administraţia G.W.Bush, în ultimii doi ani ai mandatului prezidenţial.

Schimbarea majorităţii în Camera Reprezentanţilor a dat un puternic avantaj politic pentru campania prezidenţială din 2008.

Democrata Nancy Pelosi a preluat conducerea Camerei Reprezentanţilor, fapt ce a constituit un eveniment politic deosebit.

1.4. Campania electorală – confruntarea între două viziuni diferite asupra viitorului SUA

Cei doi candidaţi la alegerile prezidenţiale din anul 2008 au propus viziuni economice divergente, corespunzătoare orientărilor lor politice, experienţei şi diferenţelor de generaţie
.
Economia a constituit întotdeauna o temă centrală a alegerilor prezidenţiale din SUA, din punct de vedere istoric demn de remarcat fiind rolul programului economico-social New Deal al preşedintelui Roosevelt, din  anul 1932.

În campania electorală 2008, Barack Obama a propus un ambiţios plan de investiţii în sectorul public şi o reformă fiscală radicală. Apărând economia de piaţă, el a propus un angajament mai mare al guvernului în viaţa economică, transparenţă şi responsabilitate a pieţelor (în special financiare, de construcţii etc.). Aceste propuneri au încercat să restabilească încrederea în pieţele americane şi să evite crizele apărute pe pieţele din anumite sectoare economico-financiare.
De cealaltă parte, John McCain, pe linia unei politici republicane, de dreapta, şi-a afirmat opţiunea fermă pentru economia de liber-schimb, pentru reducerea taxelor (mai ales pentru întreprinderi mici şi mijlocii), pentru o intervenţie minimală a guvernului în economie şi pentru întoarcerea la un echilibru bugetar, la sfârşitul mandatului.
Concepţiile economice ale celor doi candidaţi au reflectat specificul celor două mari partide: republican şi democrat. În interiorul celor două partide au existat însă orientări diferite, astfel încât a fost dificil a le încadra într-o opoziţie netă: intervenţionism al statului versus ultraliberalism.

Barack Obama a considerat, ca mulţi democraţi, că prin creşterea economică nu se asigură, automat, tuturor americanilor protecţia pentru sănătate, pentru educaţie, pentru un loc de muncă sau pensii. Conform opiniei sale, prin politica bugetară, prin politica de impozitare, statul poate reduce inegalităţile. În acest scop, programul propus de Barack Obama a menţionat reducerea impozitelor clasei mijlocii. Aceasta cu atât mai mult cu cât, în perioada următoare, aceste familii ar trebui să facă faţă situaţiei de criză, în principal stagnării salariilor. În acest context, programul electoral prevede că, pentru cei care câştigă peste 250.000 dolari anual, impozitele vor creşte.
Principalii consilieri economici ai candidatului democrat au fost Austan Goolsbee (de orientare centristă), Jason Furman (din fosta echipă a preşedintelui W. Clinton), precum şi alţi consilieri.

În domeniul economic, John McCain a avut o poziţie apropiată celei a fostului preşedinte american Ronald Reagan: economia funcţionează mai bine când statul nu intervine în economie, scăderea impozitelor şi ideea că de creşterea economică beneficiază toate categoriile sociale. Programul său electoral a prevăzut reducerea impozitelor pe profit (de la 35% la 25%) pentru întreprinderi mici şi mijlocii şi pentru marile proprietăţi. El a propus reducerea cheltuielilor bugetare prin eliminarea programelor sociale ineficiente. Consilierii săi economici principali au foat Douglas Holtz-Eakini şi una dintre cele mai puternice femei de afaceri din lume, Carly Fiorina.
Criza economică declanşată în luna septembrie 2008 a constituit o provocare majoră pentru cei doi candidaţi,  confruntaţi cu o puternica criza financiară, cu creşterea şomajului, cu scăderea salariilor,  cu creşterea inflaţiei, a inegalităţilor, cu criza creditelor şi implicit a locuinţelor. Criza economică şi financiară a impus candidaţilor să îşi precizeze poziţiile faţă de aceasta şi să expună soluţiile de ieşire din criză. Acestea au creat dificultăţi echipelor de campanie, readaptări ale programelor electorale şi au declanşat atacuri electorale puternice.
John McCain l-a acuzat pe candidatul democrat că vrea să reîmpartă bogăţia americanilor, considerându-l chiar „socialist” (ceea ce în America este considerat a fi o injurie). Barack Obama, la rândul său, a acuzat republicanii ca fiind resposabili de actuala criză.

John McCain a folosit exemplul lui „Joe instalatorul”, americanul de rând, mic proprietar, care nu vrea să cedeze din câştigul lui statului, pentru a fi redistribuit celor săraci sau şomerilor.

Analiştii politici au apreciat însă că situaţia de criză a fost în avantajul candidatului democrat care a urcat în sondaje în ultima perioadă a campaniei electorale. Politica economică democrată, bazată pe relansarea cererii, pare a fi răspuns mai bine aşteptărilor cetăţenilor americani.

Planul lui Barack Obama referitor la problemele sistemului de sănătate a vizat garantarea unei asigurări de sănătate pentru toţi şi a unei asigurări de boală pentru toţi copiii. Pe termen lung, acestea vor implica obligativitatea angajatorilor de a cotiza pentru salariaţi. Planul prevede, aşadar accesul, pentru cei care doresc, la asigurări de sănătate finanţate, în parte, de stat, o reglementare sporită a asigurărilor de sănătate private, implicarea micilor întreprinderi în finanţarea parţială a asigurărilor de sănătate ale angajaţilor.

Planul nu prevedea ca asigurarea de boală să fie obligatorie (ca în planul lui Hillary Clinton), ci doar cea referitoare la copii şi la persoanele cu risc. Se prevede acordarea unor subvenţii pentru cei care nu pot beneficia de Medicaid şi care au nevoie de sprijin. Analiştii apreciază că acest plan ar avea costuri crescute  (aproximativ 50-65 miliarde dolari pe an).

Planul prezentat de John McCain referitor la sistemul de sănătate a propus diminuarea cheltuielilor federale, prin conservarea sistemului actual. În acest sistem, fiecare cetăţean îşi alege tipul de asigurare, favorizând astfel concurenţa şi scăderea preţurilor. Această variantă ar responsabiliza fiecare cetăţean în alegerea făcută şi în obţinerea unor venituri mai mari folosite pentru asigurări private. Subvenţiile de stat ar reveni, în special, persoanelor cu risc crescut sau deja grav bolnave, faţă de care companiile de asigurări nu pot îndeplini toate obligaţiile. O altă propunere a fost aceea de a acorda un credit de 5000 dolari pentru a avea acces la o asigurare de sănătate corespunzătoare şi realizarea unei apropieri între asigurarea oferită de angajator şi cea individuală.

Sistemul de sănătate american a fost, adesea, considerat unul dintre cele mai moderne şi perfecţionate sisteme, dar pe de altă parte a fost apreciat fiind foarte scump şi inechitabil. Asigurările de sănătate în SUA nu reuşesc să acopere aproape 45,7 milioane de persoane (aproape 15% din populaţie), la aceştia adăugându-se persoanele care devin şomere.
Asigurările de stat Medicare, pentru persoanele în vârstă, şi Medicaid, pentru cei săraci, acoperă o mică parte a populaţiei, restul asigurărilor de sănătate fiind de tip privat (individuale, prin companii sau cofinanţate de companii). Costurile crescute fac prohibitive asigurările de sănătate, la ele neavând acces micii întreprinzători, lucrătorii independenţi etc. Viitorul preşedinte al SUA se va confrunta cu creşterea continuă a cheltuielilor pentru sănătate
. 

O altă provocare va fi faptul că, în SUA, nu există un sistem de sănătate universal, la care se poate avea acces printr-o asigurare de sănătate pe care o are fiecare cetăţean. Acest fapt duce la situaţia dificilă în care aceia  care nu au asigurare, trebuie să plătească, la preţurile integrale, serviciile medicale.
La aceste provocări, cei doi candidaţi au oferit electoratului soluţii diferite: Barack Obama s-a referit, în mod special, la problema acoperirii asigurării de sănătate, în timp ce John McCain a abordat problema scăderii preţurilor produselor şi serviciilor de sănătate.

Domeniul agriculturii nu a constituit de-a lungul anilor o temă centrală a campaniei electorale americane. Tema însă a avut o importanţă deosebită, implicit, prin nevoia atragerii electoratului din zonele rurale, existente mai ales în statele decisive (Swing States): Missouri, Colorado Ohio, Indiana etc. Legea Farm Bill (Food, Conservation and Energy Act of 2008), referitoare la produse alimentare şi energie, a fost amplu dezbătută în Congresul american. Ea a definit politica agricolă americană pentru o perioadă de 5 ani şi a fost votată, în mai 2008, contrar veto-ului preşedintelui G.W.Bush. Prin această lege se va acorda o susţinere de 307 miliarde dolari pentru agricultură.
Barack Obama a susţinut Farm Bill şi a propus sprijinirea micilor fermieri. Planul său a prevăzut asigurarea accesului egal pe pieţe pentru producătorii independenţi, încurajarea agriculturii locale şi biologice. Priorităţile în acest domeniu vor fi: asigurarea stabilităţii economice pentru famiile agricultorilor, dezvoltarea economică rurală şi îmbunătăţirea calităţii vieţii în lumea rurală
. Pentru a încuraja tinerii să investească în agricultură, Barack Obama a propus organizarea unor cursuri de formare în acest domeniu.
În domeniul energiei, s-a propus utilizarea energiilor refolosibile, în scopul de a proteja mai bine mediul. În acest context, Barack Obama a susţinut folosirea biocarburanţilor, în special etanolul. Programul prevede finanţarea agricultorilor care practică agricultura biologică, precum şi a celor care exportă produse agricole.

În domeniul agricol, John McCain s-a opus legii Farm Bill aprobate în Congres în anul 2008, respingând ideea intervenţiei federale în acest domeniu. El a considerat că agricultura rămâne un avantaj strategic al SUA. În  programul său agricol intitulat „Prosperitate pentru America rurală”, a recunoscut rolul acestui sector pentru securitatea naţională
. Propunerile sale au vizat reducerea barierelor tarifare, controlarea nivelului impozitării, asigurarea competitivităţii agriculturii americane la nivel mondial.
Conform politicii sale, candidatul republican s-a opus intervenţiei statului prin subvenţii, întrucât acestea ar influenţa piaţa şi ar creşte artificial preţul produselor. În acelaşi timp, el a fost adeptul susţinerii cercetării pentru găsirea unor surse alternative de energie din exploatările agricole. John McCain s-a manifestat ca adeptul unei „revoluţii verzi” prin care să se lupte împotriva încălzirii globale şi pentru finanţarea, în acest scop, a cercetării ştiinţifice.
Referitor la politica energetică şi de mediu, cei doi candidaţi la preşedinţie au avut câteva puncte comune: ambii au tratat problemele, incluzându-le în acelaşi domeniu, neseparând aceste teme; ambii au menţionat ca obiectiv esenţial reducerea dependenţei energetice a SUA faţă de exterior, făcând apel la resursele petroliere americane şi la dezvoltarea energiilor alternative; cei doi candidaţi au considerat drept prioritară lupta contra poluării şi a încălzirii climatice.
Programele electorale s-au distanţat mult de politica administraţiei Bush, scopul propus fiind acela de a face ca SUA să devină lider al luptei împotriva emisiilor de gaz cu efect de seră, mai ales a celor provenite din industrie, având punct de plecare Protocolul de la Kyoto.

Fiecare program electoral a avut priorităţi şi metode specifice. Barack Obama a accentuat angajamentul guvernului  pentru atingerea acestor obiective, în timp ce John McCain a exprimat încrederea că piaţa va permite găsirea unor soluţii inovatoare. John McCain s-a distanţat, totuşi, de o parte a Partidului Republican, propunând poziţii în acord cu preocupările electoratului.
Programul electoral al lui Barack Obama, intitulat „O nouă energie pentru America” a avut ca principal obiectiv reducerea dependenţei energetice faţă de Orientul Mijlociu şi de Venezuela, în următorii zece ani. În acest scop, se va urmări dezvoltarea energiilor alternative şi creşterea eficacităţii energetice. Proiectul lui Barack Obama a menţionat reducerea folosirii energiei pe bază de cărbune, dorind ca, până în 2012, 10% din cantitatea de electricitate să provină din energiile refolosibile (25% până în 2025).
Programul electoral prevedea, de asemenea, creşterea cu 50% a eficacităţii energetice, până în anul 2030. În concepţia sa, statul va trebui să aibă o intervenţie permanentă în direcţia dezvoltării energiilor refolosibile şi a celor alternative (energia solară, eoliană sau a biocarburanţilor). O preocupare deosebită a constituit-o folosirea etanolului, mai ales că, Barack Obama era senator al statului Illinois, stat mare producător de porumb şi implicit de etanol.

Din perspectiva democrată, utilizarea energiilor refolosibile ar putea duce la crearea a noi locuri de muncă (aproximativ 5 milioane). Barack Obama s-a arătat mai rezervat faţă de folosirea sporită a energiei nucleare care ar impune costuri sporite pentru asigurarea securităţii. În program s-a propus îmbunătăţirea reglementării în domeniul pieţei energetice, taxând companiile petroliere care nu execută foraje la mare adâncime.
Referitor la politica de mediu, Barack Obama s-a pronunţat în favoarea reducerii emisiilor de gaze cu efect de seră cu 80%, până în anul 2050. În acest scop, s-a propus eliberarea unor permise pentru emisia de CO2 , iar cu banii obţinuţi (se anticipează 15 miliarde dolari pe an) să se finanţeze cercetarea pentru găsirea unor surse alternative. Proiectul prevede stimularea cumpărării unor „automobile hibrid”, pentru a impulsiona fabricarea unor maşini mai puţin poluante şi care să folosească alte forme de energie.
În general, politica lui Barack Obama a urmărit ca SUA să devină unul din liderii mondiali ai luptei împotriva schimbărilor climatice.

John McCain, în proiectul Lexington Project a avansat soluţii diferite, legate mai ales de creşterea forajului petrolier pe teritoriul american (forajul în Alaska. tip off shore) şi de creşterea producţiei de energie nucleară (construirea a 45 de centrale). În cele din urmă, el a fost de acord şi cu forajele în Alaska, susţinute de Sarah Pallin.
Candidatul republican nu s-a opus găsirii unor noi surse de energie, dar a arătat că aceste demersuri trebuie făcute de companiile private, aflate în concurenţă pe piaţă. Ca şi Barack Obama, el a susţinut limitarea, până în 2020, emisiilor de gaze cu efect de seră, până la nivelul anilor ’90. Programul său a prevăzut acordarea a 2 miliarde dolari pe an pentru dezvoltarea industriei cărbunelui.

Politica externă a SUA a constituit o temă importantă a dezbaterilor electorale. Încă de la alegerile de la jumătatea mandatului şi de la alegerile primare din cadrul partidelor, problemele de politică externă, mai ales războiul din Irak, au fost sursa unor poziţii divergente. Dezbaterile electorale au avut menirea de a demonstra electoratului american că cei doi candidaţi pot deveni „comandantul” SUA (commander in chief), capabil a gestiona dosare importante, precum războiul din Irak sau situaţia din Afganistan.
Provocările majore au fost legate de faptul că, în perioada anterioară, imaginea SUA în lume s-a degradat, că cele două conflicte armate au devenit din ce în ce mai nepopulare şi că situaţia în Iran, Pakistan a devenit din ce în ce mai instabilă. Mulţi analişti au afirmat că cei opt ani de activitate ai administraţiei Bush au promovat o politică unilaterală, cu efecte defavorabile SUA şi că acestea au dus la un declin al puterii americane. În acest context, viitorul preşedinte va trebui să lanseze o nouă politică externă.

Programele electorale ale celor doi candidaţi au fost foarte diferite, reprezentând două viziuni distincte asupra lumii şi asupra rolului SUA pe plan internaţional. Ambii au recunoscut nevoia redobândirii de către SUA a rolului lor major, dar propunerile lor au fost propunerile unor generaţii diferite, a unor epoci diferite.
John McCain, veteran şi erou al războiului din Vietnam, fiu şi nepot al unei familii de militari, a lansat programul său, valorificând aceste avantaje. Viziunea sa realistă în domeniul relaţiilor internaţionale s-a bazat pe deschiderea faţă de instituţiile internaţionale şi pe alianţe favorabile unor intervenţii multilaterale, fără a exclude acţiunea unilaterală, dacă interesele SUA o cer.

Pe linie tradiţională, John McCain şi-a exprimat adesea convingerea că SUA sunt o naţiune privilegiată, cu misiune civilizatoare. Ca model de democraţie liberală, de economie de piaţă, SUA ar trebui să promoveze acest model în restul lumii. De-a lungul campaniilor electorale, John McCain a avut în jurul său mari specialişti în politică externă (ex. Henry Kissinger, Randall Scheunemann) care au contribuit la consolidarea unor poziţii specifice pe anumite teme.

John McCain a susţinut ferm strategia americană în Irak (numită surge), considerând că acest război este o luptă globală împotriva terorismului şi extremismului islamic ce ameninţă securitatea SUA. Totuşi, el a criticat modul în care administraţia Bush a condus aceste operaţiuni militare şi a exprimat convingerea că se poate obţine victoria în Irak. John McCain a susţinut chiar bombardarea Iranului, precum şi suplimentarea trupelor în Afganistan. El a exprimat intenţia de a crea o Ligă a democraţiilor
 în care să se dezbată punctele de vedere ale statelor democratice (SUA,  statele membre UE si NATO, Japonia, Australia, India şi poate Brazilia). Candidatul republican a propus chiar excluderea Rusiei din Grupul G8, propunere ce a amintit de vechea confruntare a războiului rece. Atitudinea considerată revanşardă a Rusiei, ca şi acţiunile provocatoare ale Chinei, au constituit argumente ale promovării acestei concepţii.

În opoziţie, Barack Obama a propus „O nouă strategie pentru o lume nouă”
 menită a sublinia legătura dintre SUA şi lumea internaţională, lume în care SUA ar putea avea un rol esenţial, dând un bun exemplu. Pe linia foştilor preşedinţi democraţi (Roosevelt, Truman sau Kennedy) el a susţinut ideea că securitatea şi bunăstarea americanilor depind de securitatea şi bunăstarea celor din afara SUA.

Conform opiniei sale, demersul SUA va trebui să fie mai deschis cooperării internaţionale şi abordării diplomatice a problemelor mondiale, astfel încât America să nu îşi mai creeze duşmani şi să colaboreze cu restul lumii pentru rezolvarea problemelor globale. Discursurile sale şi poziţiile consilierilor (Susan Rice, Anthony Lake, Richard Danzing) au menţionat deschiderea spre o politică multilaterală, multipolară.

Barack Obama şi-a exprimat intenţia ca, în primele 16 luni ale preşedinţiei sale, să retragă trupele din Irak, întrucât, a considerat el, armata de acolo nu a fost folosită eficient. Analiştii au remarcat, de asemenea, intenţia de a dezvolta relaţiile transatlantice.
1.5 Schimbări actuale în evoluţia Partidului Democrat

Istoria Partidului Democrat relevă evoluţia sa foarte complexă şi importanţa acestui partid pe scena politică americană. Partidul Democrat a fost fondat în anul  1798 de Thomas Jefferson, sub numele de Partidul Democrat Republican, fiind, la origine, un partid conservator, antifederalist şi care, ulterior, după 1890, a evoluat spre un partid libertarian. În anii ’30, preşedintele Franklin Roosevelt va schimba radical orientarea partidului, deplasându-l la stânga eşichierului politic american. Partidul Democrat s-a opus Partidului Republican care reprezenta mediul de afaceri şi financiar. Iniţial, s-a opus federalismului lui George Washington tocmai datorită faptului că acesta reprezenta burghezia financiară din nord. Încă din anul 1860, partidul s-a divizat sub influenţa unor orientări diferite: democraţii de nord (moderaţi) şi democraţii din sud (mai conservatori).

Până în prezent, Partidul Democrat a rămas un partid deschis confruntărilor dintre conservatori, populişti şi moderaţi. Victoria lui Franklin Roosevelt şi politica sa New Deal au reprezentat momentul promovării unei politici progresiste, de tip Keynes, asemănătoare politicii „statului providenţă” european. Politica progresistă a fost continuată de John Kennedy şi Lyndon Johnson, care au promovat o serie de legi contra discriminării rasiale.

După anii ’40, Partidul Democrat a a promovat o politică de apărare a drepturilor minorităţilor, egalitatea de tratament pentru afroamericani, ceea ce a dus la ruptura unei aripi a partidului din sud, în urma căreia, în 1968, s-a format Partidul Independent American.

În anii ’80, în faţa valului republican declanşat de administraţia Ronald Reagan, Partidul Democrat se va orienta spre centrul eşichierului politic şi va câştiga, în 1992, preşedinţia SUA. Politica de centru dusă de preşedintele Bill Clinton a vizat reforma „statului providenţă”, care a modificat puternic orientarea de stânga a Partidului Democrat. În interiorul partidului au avut loc, ulterior, ample dezbateri referitoare la îndepărtarea acestuia faţă de orientarea tradiţională, de politica lui F. Roosevelt sau a lui L.Johnson, care era întemeiată pe oferirea de oportunităţi săracilor, pe preocuparea pentru protecţia socială a persoanelor vârstnice. 

În accepţiune americană, orientarea de stânga este asociată concepţiei liberale, legată de ideea „Americii militante”, de stânga universitară, de poziţia critică a unor intelectuali radicali referitoare la valorile americane conservatoare 
.

Liberalismul, gândirea critică americană, a fost preocupat de modul de constituire a unei societăţi stabile şi juste, de formarea unor cetăţeni liberi, egali şi foarte diferiţi ca orientare religioasă, filosofică şi morală
. Abordarea pragmatică şi laică (promovată de T. Jefferson) a acestei problematici a pus adesea accentul pe rolul istoriei şi culturii în înţelegerea societăţii americane
.

Mulţi istorici ai ideilor politice au considerat că, adesea, confruntarea dintre conservatori şi liberali a dus la adevărate „războaie culturale” (culture wars), care au stat la baza atacurilor dintre cele două forţe politice americane (republicanii şi democraţii), referitoare la valori şi mai puţin la probleme economice şi sociale (ca în anii ’60)
. Unii teoreticieni au vorbit chiar de eclipsarea „stângii reformiste” de o „stângă culturală”
, adesea formată în zone universitare unde domina un anume tip de filosofie ce contesta existenţa „unor adevăruri absolute” şi  adopta, astfel, un anumit tip de pragmatism relativist.

Războaiele culturale opuneau, aşadar, dreapta, cu sensibilitate conservatoare, unei stângi radicale, liberale. Ele au avut un profund caracter bipolar, precum confruntările politice. În această tendinţă de bipolarizare nu s-a putut înscrie însă o orientare socio-liberală care nu s-a recunoscut a fi nici radicală,  nici conservatoare,  ci adeptă a unei soluţii tip New Deal, capabilă a transforma în mod real societatea americană
. 

Din alte perspective teoretice,  liberalii au fost caracterizaţi prin atitudinea progresistă societală (respingerea pedepsei cu moartea, a torturii etc.) şi economică (recunoaşterea rolului statului, a redistribuirii fiscale, a protecţiei sociale)
. Aceste atitudini erau actuale, în condiţiile în care politica republicană  dusese la o creştere deosebită a inegalităţilor (după anii ’89, salariile celor bogaţi, care reprezentau 0,1% din populaţie, s-au multiplicat cu 5 în 30 de ani), provocând o nemulţumire profundă a multor americani  care s-au arătat deschişi schimbării.

După înfrângerea electorală din anul 2004, democraţii au lansat în interiorul partidului un demers autocritic, în scopul de a reînnoi partidul şi ideologia sa. Dezbaterile  de fond s-au axat pe tema strategiei viitoare. Unii doreau consolidarea poziţiei de centru, colaborând cu republicanii, în timp ce alţii doreau luarea unor poziţii total diferite, în general de stânga. O aripă dorea susţinerea populismului economic, alţii optau pentru promovarea valorilor morale şi ale securităţii. Protagoniştii acestor dezbateri erau, în principal, Hillary Clinton şi Howard Dean, noul preşedinte al partidului, ales în anul 2004. 

Înfrângerea lui John Kerry la alegerile prezidenţiale din anul 2004 pusese în evidenţă erodarea bazei tradiţionale a partidului, faptul că unele clase defavorizate, deşi trăiau ca săracii, votau ca bogaţii, precum şi ruptura partidului de sindicate. Principala provocare era, aşadar, aceea ca Partidul Democrat să redevină un partid al poporului. Studiile referitoare la stânga americană contemporană puseseră în evidenţă ruptura dintre Partidul Democrat, „de centru”, al mandatelor Clinton şi electoratul autentic de stânga
.

În ultimii ani, reacţia critică, vie a electoratului de stânga progresist fusese susţinută, mai ales, prin intermediul internetului (de site-uri precum Meet Up, Move On, My DD etc.) şi contribuise la succesul lui Howard Dean, în anul 2004.  

Activiştii partidului promovau o atitudine de apropiere faţă de clasele defavorizate, prin susţinerea creşterii salariului minim, a unor asigurări sociale pentru toţi, atrăgând atenţia că există o cerere socială în creştere. Apropierea lui Bill Clinton de politica de centru  îndepărtase aceste categorii de Partidul Democrat. Hillary Clinton, fostă membră a consiliului de administraţie a companiei Wall-Mart, a consolidat imaginea  complicităţii democraţilor cu forţele mediului de afaceri american. De altfel, republicanii acuzaseră în repetate rânduri Partidul Democrat că s-a îndepărtat de popor, că a încercat să atragă o parte a electoratului Partidului democrat, invocând valorile religioase şi morale.

În ultima perioadă, în Partidul Democrat s-a afirmat, aşadar, o nouă generaţie de politicieni. Semnalul reînnoirii a fost alegerea în fruntea partidului a lui Howard Dean, un tânăr politician, din aripa stângă a democraţilor. Howard Dean se confruntase cu John Kerry în alegerile primare din 2004, având un program ce apăra un sistem de securitate socială universal şi opunându-se radical războiului din Irak. Analiştii au remarcat ascensiunea acestei noi generaţii de democraţi, combativă faţă de politica republicană. „Stilul Dean”, foarte sincer şi direct, a determinat alegerea sa în unanimitate ca şef al partidului, o victorie în faţa orientării centriste, reprezentate de cuplul Clinton. Totuşi, Hillary Clinton rămânea candidatul cel mai credibil pentru alegerile prezidenţiale din 2008, deşi susţinuse bugetul militar pentru războiul din Irak şi alte măsuri centriste
.

Local, Partidul Democrat a rămas mai conservator  în vest,  centru sau în sudul SUA , în timp ce în zona Californiei, Washington şi în zona Marilor Lacuri el se situa mai la stânga. Partidul Democrat a rămas partidul în care s-au regăsit minorităţile etnice (afro-americane, hispanice), religioase (catolici, evrei) sau sociale (clasa muncitoare, intelectualii de stânga, artiştii etc.). 

În perioada 2004-2006, Partidul Democrat a fost minoritar în Senat (44 locuri din 100) şi Camera Reprezentanţilor (202 locuri din 435), având 22 guvernatori din 50. În noiembrie 2006, însă, democraţii au câştigat alegerile federale de la jumătatea mandatului (midterm), mai ales prin cucerirea zonelor urbane. În acest context, Partidul Democrat a elaborat o nouă strategie, prin confruntarea dintre o aripă progresistă, reprezentată de Nancy Pelosi, Barack Obama, Eduard Kennedy,  o aripă centristă, reprezentată de soţii Clinton, Bill Richardson, Joe Biden, J. Lieberman şi una  conservatoare, reprezentată de Mary Landrieu, Bob Casey, Ben Nelson.

Redresarea spectaculoasă a Partidului Democrat a corespuns unei schimbări sociologice majore, proprie „generaţiei noului mileniu”, mult mai diverse, confirmând afirmaţiile lui Alexis Tocqueville, conform cărora fiecare generaţie este un nou popor. 

În acest context, Barack Obama a fost capabil să promoveze o ideologie nouă, un răspuns la aşteptările acestei generaţii, o a treia cale  diferită, specific americană
. Întoarcerea spre problemele economice şi sociale a caracterizat noul program democrat care a încercat să răspundă provocărilor legate de evoluţiile pieţei libere, ale societăţii americane contemporane, deschise şi diverse. Noul mod de muncă şi noul mod de a trăi al societăţii americane avea nevoie de un alt mod de guvernare, diferit de ordinea de tip conservator.

Între anii 1990-2000, în SUA, Bill Clinton încercase să definească şi să aplice „a treia cale”, îmbinând economia de piaţă cu dimensiunea socială, într-o concepţie ce s-a dorit o combinare a orientărilor stânga/dreapta, păstrând exigenţele realpolitik-ului şi ale pragmatismului economic. Această politică a încercat să valorifice dezvoltarea tehnologică, capitalul uman şi să creeze mecanisme specifice de redistribuire politico-socială
.

Cadrul conceptual al celei de a treia căi a fost formulat de Anthony Giddens în lucrările „The Third Way. The Renewal of Social Democracy” (1998) şi „The Third Way and its Critics and The Global Third Way Debate” (2000). Teoria a fost promovată de fostul preşedinte american Bill Clinton, de fostul cancelar german G. Schröder şi de fostul prim-ministru britanic Tony Blair. Principalele caracteristici ale acestei politici s-au regăsit în acţiunile întreprinse de preşedintele Bill Clinton în perioada celor două mandate, încercări de a armoniza liberalismul cu intervenţia statului, pentru aplicarea unor politici sociale
. Conceptul a rămas dificil de definit, iar deciziile politice de aplicare au fost diferite de la ţară la ţară şi determinate de contexte social-economice specifice. Teoreticienii celei de a treia căi au remarcat că, în prezent, modernizarea acestei politici va implica punerea accentului pe piaţa liberă, definirea unei politici de centru în acord cu nevoile cetăţenilor, cu scopul de a limita clivajele tradiţionale, realizarea unui acord între stat şi cetăţeni, combaterea sărăciei, definirea educaţiei ca prioritate
.

Noul program economico-social al lui Barack Obama, în tinereţe adept al acestei concepţii, va reprezenta o modalitate specifică de răspuns, tip New Deal, dar aplicată în condiţiile manifestării unei crize de   mare amploare şi  complexitate. Specialiştii consideră că este vorba de reinventarea unui stat capabil a oferi mijloacele pentru a acţiona (enabling State), pentru a asigura indivizilor resursele unui trai decent şi pentru a garanta condiţii adecvate de educaţie şi sănătate (ensuring State).  

Republicanii susţinuseră adesea că Statele Unite sunt, în mod esenţial, o ţară conservatoare, refractară la ideea intervenţiei statului. În acest context, Barack Obama are imensa responsabilitate de a contrazice această opinie, printr-o politică eficientă mai liberală, deşi moderată. Analiştii consideră că, după perioada dezbaterilor culturale, ar trebui să aibă loc o reîntoarcere la „un patriotism economic” şi la o politică socială în acord cu realităţile societăţii americane actuale. 

După Woodrow Wilson (1913-1921), Franklin Roosevelt (1933-1945), Harry Truman (1945-1953), John Kennedy (1961-1963), Lyndon Johnson (1963-1969), Jimmy Carter (1977-1981), Bill Clinton (1993-2001), în secolul al XXI-lea, democratul Barack Obama a devenit al 44-lea preşedinte al SUA.

Născut în 1961, în Hawai, dintr-o mamă originară din Kansas şi un tată kenyan, într-o perioadă în care căsătoriile mixte erau interzise în 16 state, Barack Obama a crescut în Indonezia. Adolescenţa şi-a petrecut-o în Honolulu, împreună cu bunicii săi. Cursurile de la Universitatea Harvard au marcat puternic evoluţia personalităţii sale. Orator excepţional, Barack Obama vorbea ca un profesor, însufleţind audienţa 
 şi  afirma adesea că „politica nu este un joc”. În interiorul Partidului Democrat, Barack Obama s-a situat în aripa reformatoare, de stânga, iar activitatea sa  a demonstrat această opţiune: între anii 1985-87 a lucrat în domeniul social în cartierele defavorizate din Chicago. În acest context, a conştientizat că este necesar a face politică pentru a putea îmbunătăţi în mod real viaţa oamenilor. În numeroase intervenţii, Barack Obama şi-a arătat intenţia de a schimba sistemul social american şi de a ameliora viaţa clasei mijlocii americane, mai ales în condiţiile în care, în perioada administraţiei Bush, s-au pierdut 240.000 locuri de muncă. În anul 1996, el fusese ales în Senatul statului Illinois.

 În vara anului 2004, într-o conjunctură favorabilă, determinată de retragerea a doi posibili candidaţi democraţi pentru Senatul Statelor Unite, Barack Obama ajunge să fie candidat  şi, ulterior, senator de Illinois. În discursul pentru desemnarea lui John F. Kerry drept candidat la preşedinţie, în Convenţia Democrată, Barack Obama vorbea prima dată de speranţa fiecăruia de a găsi un loc pentru el în America. Barack Hussein Obama a fost propulsat pe scena politică prin acest discurs remarcabil (Big Speech),  în care a afirmat că nu există o Americă neagră, o Americă albă, o Americă hispanică, ci o singură Americă, cea a Statelor Unite.

Ulterior, în evoluţia sa politică, Barack Obama a fost susţinut de o echipă de consilieri formată din foşti colegi de facultate şi de un mecanism puternic de comunicare, condus de John Podesta, aflat  la conducerea Center for American Progress, o pepinieră de politicieni democraţi. Acest Centru de studii a lansat o platformă de dezbateri asupra programului electoral democrat (Think Progress), devenit unul din cele mai frecventate bloguri politice şi a creat site-ul Media Matters, în scopul de a contracara sistemul de comunicare republican (care domina radioul).

La Chicago, David Axelrod, consultant politic al democraţilor, l-a sprijinit pe Barack Obama, pe care îl cunoştea din 1990 şi în care văzuse calităţi politice deosebite. Acesta a aplicat teoria conform căreia un candidat trebuie să reprezinte un concept, iar conceptul trebuie să coincidă cu biografia sa. Barack Obama, fiul unui student kenyan şi al unei mame americane, fost absolvent al Universităţii Harvard, devenit activist social în cartierele negrilor din Chicago, reprezenta o poveste unică şi avea talentul de a o povesti
. David Axelrod îl lansase, anterior, pe Deval Patrick, candidat de culoare, în funcţia de guvernator al statului Massachusetts (deşi populaţia afro-americanilor reprezenta doar 6% din cetăţeni), cu sloganul „Yes, we can! (Da, noi putem!), slogan ce va domina, de altfel, campania electorală din anul 2008.

În februarie 2007, senatorul de Illinois, Barack Obama, îşi anunţa oficial candidatura la funcţia de preşedinte al SUA, începând astfel o campanie electorală ce va figura în manualele politologilor, surprinzând prin  „organizarea de teren” şi prin originalitate.

Adjunctul lui David Axelrod, David Plouffe a devenit directorul campaniei electorale şi a dovedit o remarcabilă capacitate de organizare. În statele-cheie, dar şi în celelalte state, au fost recrutaţi voluntari care, la rândul lor, au recrutat posibilii electori. În acelaşi timp, ei au valorificat rolul tradiţional al caucus-urilor (grupurile în care candidaţii sunt desemnaţi prin dezbateri publice). În această campanie electorală, un rol esenţial l-a avut nivelul finanţării, fiind cheltuite acum cele mai mari fonduri din istoria politică a SUA. Barack Obama a refuzat suma repartizată din fondurile federale, dar a beneficiat de sumele încasate de la 3 milioane de donatori. În campania electorală din 2008, dincolo de confruntarea personalizată dintre Barack Obama şi John McCain, marile partide politice americane au fost actorii politici importanţi, decisivi. În mod tradiţional, partidele americane sunt adevărate „maşini de mobilizare electorală” activate, mai ales, în timpul campaniilor.

De-a lungul istoriei electorale americane, s-a remarcat rolul deosebit acordat, în anii ’70, organizaţiilor locale, de cartier, de către Partidul Republican - GOP(Grand Old Party).
 În anul 2008, candidatura lui John McCain nu a reuşit să ducă la o mobilizare financiară şi organizaţională corespunzătoare în rândul acestui partid. Participarea Consiliului Naţional Republican a fost limitată prin lege, întrucât candidatul a folosit şi fonduri publice. În acest context, ar fi  trebuit consolidată susţinerea locală a partidului, dar acţiunile şi atitudinile politice anterioare ale lui John McCain au determinat o susţinere limitată din partea militanţilor republicani.

În anul 2008, Partidul Democrat a înregistrat, de-a lungul campaniei, mutaţii politice importante, determinate de confruntarea Barack Obama-Hillary Clinton, la alegerile primare. Trecerea partidului de sub „influenţa Clinton”, care a durat peste 15 ani, de partea lui Obama a dus la reformularea tacticii electorale.

Noua formă de campanie, iniţiată încă din 2004 de guvernatorul statului Vermont, Howard Dean, a dus la o mobilizare deosebită prin intermediul Internetului, ceea ce a dus la obţinerea unui sprijin financiar important (50 milioane dolari). Au fost mobilizaţi astfel tinerii (cu vârste între 18-24 ani) care, de obicei, erau în afara jocului electoral. În anul 2005, Howard Dean a devenit preşedintele Comitetului Naţional Democratic şi a început o reformă reală a Partidului Democrat, reuşind să îi redea  dimensiunea naţională.

El a lansat o nouă strategie electorală (fifty state strategy), axată pe acţiune electorală intensă în toate statele, nu numai în statele-cheie, aşa cum se obişnuia în strategia tradiţională. Noua strategie s-a concentrat pe acţiunea la nivel naţional, prin structuri ale voluntarilor locali şi pe resursele Internet. S-a încercat, astfel, mobilizarea electoratului neînscris pe liste. Strategia „celor 50 de state”, iniţiată de Howard Dean, a determinat o nouă dinamică politică. În octombrie 2008, peste 3 milioane de persoane contribuiseră la campania democraţilor, în medie, cu 86 dolari. Această schimbare, prin mobilizarea financiară a alegătorilor, a fost o decizie decisivă şi total diferită de strategia lui Bill Clinton. Finanţarea prin resurse populare a fost semnul unei înnoiri la nivel politic, atât la nivelul structurilor politice, cât şi din punctul de vedere al legitimităţii politice.

În timpul campaniei electorale, Barack Obama, numit recent „preşedinte high tech”, mare pasionat de tehnologiile informaţiei, a utilizat din plin aceste noi tehnici de comunicare. Întreprinderile principale din Silicon Valley (estul oraşului San Francisco) au donat fonduri importante pentru Barack Obama (de 5 ori mai mult decât lui John McCain), iar personalul angajat a votat masiv (91%) pentru el
. La întâlnirea electorală organizată de compania Google, Barack Obama a promis numirea unui membru al administraţiei pentru domeniul tehnologiei informaţiei şi lansarea unui amplu proiect, capabil a realiza  un dosar medical informatizat, pentru fiecare cetăţean înscris în cadrul sistemului  de asigurări de sănătate.

Campania electorală a lui Barack Obama a revoluţionat marketingul politic şi cybermarketingul electoral. Mulţi analişti au apreciat că succesul politic al lui Barack Obama a fost, de asemenea, şi un succes al tehnologiei şi al unui nou mod de a finanţa politicul, într-un context electoral inedit şi tensionat. Încă din anul 2005, platforma On line Win Back the House, sprijinită de Nancy Pelosi, preşedinta democrată a Camerei Reprezentanţilor,  interconectase candidaţii democraţi la un loc în Cameră cu donatorii, militanţii, voluntarii şi electoratul democrat. În 2006, obiectivul politic era atins: recucerirea Camerei Reprezentanţilor de către democraţi. Acest demers a fost sprijinit tehnic şi logistic de Nadine North şi Mark Gorenberg, care au ştiut să valorifice uriaşul potenţial al cybermarket-ului american, folosind resursele acestuia (de ex: salesforces.com, reţelele software-as-a-service şi Customer Relationship Management). Un alt susţinător al acestui tip de campanie a fost Steve Spinner, ce gestiona o reţea socială de donatori şi contributori, prin reţelele  Myspace, My Yahoo etc.Ulterior, site-ul My Barack Obama.com a devenit un hub 2.0 de mare succes şi foarte eficient electoral.  Gestionând eficient servicii online, widgets-urile, mash-up-urile, bazele de date pentru colectarea de fonduri, în toamna 2008, au fost strânse peste 630 milioane de dolari de la 63 milioane de donatori.

Încă de la începutul alegerilor primare, în statul Iowa, Barack Obama a surprins contracandidaţii (Hillary Clinton şi John Edwards). La alegerile primare din 26 ianuarie, Barack Obama o devansa pe Hillary Clinton cu 25 de puncte, datorită mobilizării fără precedent a populaţiei de culoare din acest stat. Hillary Clinton a continuat campania, având convingerea permanentă că va câştiga alegerile, convingere susţinută de sondajele de opinie. Ulterior, au apărut momentele înfrângerii, mai ales la primarele din New Hampshire, la cele din Potomac şi din regiunea Washington (Maryland, Virginia şi Districtul Columbia). Timp de patru luni, s-a desfăşurat o confruntare electorală dură doar între Hillary Clinton şi Barack Obama. Această confruntare a făcut mai cunoscută personalitatea lui Barack Obama şi a perfecţionat tactica electorală a candidatului democrat.

În această campanie electorală, fără precedent, s-au confruntat prima dată o femeie şi un candidat de origine afroamericană, victoria revenindu-i, în cele din urmă, lui Barack Obama. 

Un alt moment important al campaniei a fost acela al desemnării candidatului la funcţia de vicepreşedinte. În general, rolul candidaţilor la postul de vicepreşedinte este important în crearea unei dinamici favorabile candidatului la preşedinţie. La alegerile prezidenţiale din 2008, rolul candidaţilor la funcţia de vicepreşedinte nu a fost, în principal, aceasta, ci intenţia de a reconcilia partidele după desfăşurarea alegerilor primare.

În Partidul Democrat, alegerea lui Joe Biden, senator cu experienţă, preşedintele Comisiei de afaceri externe din Senat, a avut menirea de a contracara lipsa de experienţă, reproşată de adversari, a principalului candidat la preşedinţie. Joe Biden, senatorul democrat de Delaware, în vârstă de 65 de ani, avea o experienţă parlamentară de 36 ani. Născut în Pennsylvania, cu legături puternice în acest stat-cheie, Joe Biden a reprezentat o alegere importantă pentru candidatul Barack Obama. El a constituit legătura cu electoratul alb şi a reprezentat clasa de mijloc. În Congres, el a fost apărătorul drepturilor femeilor, ceea ce a făcut posibilă recuperarea electoratului feminin democrat ce votase, la alegerile primare, cu Hillary Clinton.

John McCain a optat pentru numirea lui Sarah Palin, în scopul consolidării bazei conservatoare a Partidului Republican. Alegerea unei femei în vârstă de 44 ani a încercat să echilibreze, prin vârstă, imaginea lui John McCain (72 de ani). Sarah Palin, guvernator al statului Alaska, stat de orientare republicană, fusese iniţial primarul unui oraş de 8500 locuitori, fără multă experienţă politică. Intenţia posibilă a echipei lui John McCain a fost aceea de a atrage electoratul feminin şi de a consolida votul aripii conservatoare a republicanilor. Poziţia foarte conservatoare a lui Sarah Palin referitoare la avort (respins chiar în situaţia de viol sau de incest), opinia că încălzirea globală nu este rezultatul activităţii omului, atitudinea favorabilă faţă de predarea creaţionismului în şcoală, au constituit însă motive de rezervă din partea alegătorilor moderaţi, independenţi.
Pe 25 august 2008, după  45 de ani de la discursul lui Martin Luther King intitulat „I have a dream”, la Denver (Colorado), s-a deschis Convenţia Democrată, la care, pentru prima dată în istoria SUA, un candidat de origine afroamericană a primit nominalizarea de candidat la alegerile prezidenţiale din partea unui mare partid. Pe stadionul Invesco, în prezenţa a peste 80.000 de oameni, Barack Obama a ţinut un discurs  memorabil, legat de acel moment unic în care americanii aniversau  şi bicentenarul naşterii lui A. Lincoln, preşedintele american care a pus capăt stării de sclavie a negrilor. 
În discursul numit O promisiune americană, Barack Obama vorbea despre renaşterea „visului american” (american dream), reînnoind promisiunea americanilor de a fi responsabili de ei înşişi şi de ţara lor. Barack Obama a reamintit americanilor că munca lor, a fiecăruia dintre ei, poate duce la împlinirea propriului vis, integrându-se astfel în marea familie a celor care vor asigura generaţiei viitoare posibilitatea de a-şi urma visul.
În discurs el a mai subliniat că este un candidat care poate  nu a umblat pe culoarele puterii, dar este legat de poporul său, pe care l-a chemat să apere „visul american”, în situaţia în care acesta este  ameninţat de criza economică şi de război. 
În acest context istoric, Barack Obama a cerut americanilor să îi acorde şansa de a realiza schimbarea propusă de el,  priorităţile socio-economice ale programului său, axat pe intervenţia statului pentru relansarea economiei, pe creşterea puterii de cumpărare a salariaţilor, pe susţinerea micilor întreprinzători, pe asigurările  de sănătate accesibile tuturor, pe crearea a 2 milioane de noi locuri de muncă.
Unii analişti au apreciat discursul ca fiind cel mai strălucitor  discurs prezidenţial, de la cel al lui John Kennedy, din 1960.

2. ALEGERILE GENERALE DIN  SUA – NOIEMBRIE 2008
2.1 Particularităţi ale sistemului politic american

Congresul Statelor Unite ale Americii are două Camere: Senatul şi Camera Reprezentanţilor. Camera Reprezentanţilor are 435 membri, numărul aleşilor din fiecare stat fiind determinat în funcţie de mărimea populaţiei. Senatul are 100 de locuri, câte 2 pentru fiecare stat, oricare ar fi mărimea lui. El are o putere deosebită, având, pe lângă funcţii asemănătoare Camerei Reprezentanţilor, şi unele specifice (ratificarea tratatelor, aprobarea sau respingerea unor nominalizări în funcţiile de judecători federali, ai Curţii Supreme sau ai membrilor Cabinetului).

Congresul american este emblema federalismului specific acestui stat, membrii fiecărei Camere fiind aleşi prin mecanisme diferite, putând avea majorităţi politice diferite. Când cele două Camere sunt dominate de aceleaşi forţe politice, Senatul are un rol decisiv. Constituţia Statelor Unite a preluat valorile înscrise în Declaraţia de Independenţă din 1776, care făcea referire la principalele drepturi inalienabile ale cetăţenilor americani: libertatea, egalitatea, dreptul la căutarea fericirii şi necesitatea consimţământului celor guvernaţi ca sursă a legitimităţii guvernanţilor. 

De-a lungul istoriei, federalismul, termen ce nu este menţionat explicit în Constituţie, a devenit caracteristica esenţială a sistemului politic american, bazat pe descentralizarea şi autonomia statelor federale şi a comunităţilor locale. În Constituţie se prevede că legile adoptate de Congres şi Tratatele reprezintă legea supremă (Supreme Law of the Land), că dreptul federal prevalează asupra dreptului statelor. Conform Constituţiei, puterea federală are competenţe în domeniul relaţiilor internaţionale, întreţinerii trupelor, declarării războiului, are dreptul de a tipări moneda, de a stabili impozite şi taxe, de a asigura prosperitatea generală, de a reglementa comerţul internaţional şi între state (articolul F, secţiunea 8).

Separarea puterilor în stat a făcut posibilă contraponderea şi controlul reciproc între cele trei instituţii de bază: cea prezidenţială, Congresul şi puterea judiciară, reprezentată de Curtea Supremă. 

Rolul Congresului este acela de a avea iniţiative legislative, de a vota legile şi bugetul federal. Acest rol se exercită în funcţie de configuraţia politică a celor două Camere (ex: în perioada 2001-2003, când Senatul şi Camera Reprezentanţilor au fost dominate de republicani, aprobarea iniţiativelor legislative a fost de peste 83%).

În situaţia de coabitare politică, Congresul exercită o importantă funcţie de control, mai ales prin intermediul comisiilor de anchetă formate pe anumite probleme (ex: comisiile Watergate-1974, comisia  11 septembrie, creată în anul 2002, comisia ce a anchetat situaţia din Iran-1986 etc).
Senatul este constituit conform principiului vechimii, asigurând o quasimovabilitate a senatorilor, persoane cu avere remarcabilă (rata de realegere este de 85-90%). După anul 2000, Senatul a avut o reprezentare republicani/democraţi de 50/50, Preşedintele exercitându-şi adesea dreptul de veto în dezbaterea unor legi.
Congresul poate propune amendamente la Constituţie, ce trebuie să obţină o majoritate de 2/3 din voturi pentru a fi adoptate şi apoi ratificate de state (cu o majoritate de 75%). De-a lungul timpului au fost adoptate doar 27 amendamente la Constituţie. 
Cele două Camere pot pune sub acuzare şi pot destitui Preşedintele, Vicepreşedintele şi unii membri ai Executivului, ca şi judecătorii federali sau ai Curţii Supreme.
Alegerile pentru fiecare Cameră a Congresului se desfăşoară în moduri diferite. Părinţii fondatori ai Constituţiei au asigurat un rol foarte important statelor. Conform Constituţiei, odată la zece ani, repartizarea locurilor se face în funcţie de mărimea populaţiei statului respectiv, în acel moment. Constituţia nu stabileşte modul de scrutin din fiecare stat, dar majoritatea lor reprezintă circumscripţii electorale (single member district), redesenate mereu, în funcţie de mărimea populaţiei (ultimul recensământ s-a desfăşurat în anul 2000).
Alegerile din anul 2000 au reprezentat momentul când nu s-au mai manifestat majorităţile clare (fie democrată, fie republicană) şi lupta electorală a fost extrem de strânsă. În anul 2004, George W. Bush a fost reales, iar majoritatea republicană a crescut în cele două Camere. Totuşi, polarizarea politică nu a dispărut, iar în ultimii ani electoratul s-a întors la o atitudine partizană şi la votarea aceluiaşi partid, atât la alegerile prezidenţiale, cât şi la alegerile legislative (straight ticket voting). Schimbările sociale şi economice au produs modificări ale electoratelor (ex: California liberală din anii ’60 a votat în 1988 cu G.W.Bush şi apoi, în 2000-2004, cu democraţii; Sudul, tradiţional democrat, a devenit republican, în 2000, ulterior democrat, în 2004). Conform Constituţiei, preşedintele SUA, şef statului şi, în acelaşi timp, şeful guvernului, este punctul central al sistemului politic american şi conducătorul forţelor armate. Această preponderenţă a funcţiei prezidenţiale determină rolul deosebit pe care acesta îl poate avea în situaţii de criză. În acest context, în mod tradiţional, preşedintele poate lua măsuri excepţionale.
Istoria a conferit funcţiei prezidenţiale un rol determinant datorat, în mare parte, personalităţii preşedintelui, puterii sale de convingere, legitimităţii decizionale
. În acest context, el reprezintă stabilitatea şi unitatea naţiunii.
Conform Constituţiei americane, puterea a fost divizată „pe orizontală” (dimensiunea federalismului) şi „pe verticală”, prin separarea celor trei puteri: executivă, legislativă şi judiciară. Sistemul electoral a fost influenţat de acest rol determinant al statelor, foarte diferite, şi de al căror electorat specific trebuie să ţină cont candidaţii.
Întreaga arhitectură constituţională a sistemului politic american este foarte complexă şi este bazată pe principiul echilibrării, controlului şi contraponderii puterilor (checks and balances)
, dar şi, recent, odată cu perioada administraţiei Bush, pe rolul preponderent al preşedintelui
, ceea ce a dus la o personalizare sporită a instituţiei
. În secolul  XX, atribuţiile funcţiei prezidenţiale au evoluat, preşedintele cumulând funcţia de şef  de guvern, de şef al diplomaţiei şi de comandant şef al armatelor.  Preşedintele nominalizează membrii Cabinetului şi judecătorii federali, fiind necesar acordul Senatului. El dispune de dreptul de veto global, ce poate fi contracarat doar de o decizie a celor două Camere, luată cu majoritate calificată (2/3 din voturi).
De-a lungul timpului, rolul instituţiei prezidenţiale a fost marcat de numeroase momente de criză, precum războiul din Vietnam, scandalul Watergate, punerea sub acuzare a preşedintelui Clinton. Acesta a fost influenţat de personalitatea fiecărui preşedinte, de politicile sale, de contextul intern şi internaţional. 
Procedura electorală americană de alegere a preşedintelui a fost stabilită, în linii generale, de Constituţia din 1787. Alegerea preşedintelui se face prin vot indirect, prin votul unui Colegiu format din mari electori. Acest corp intermediar, independent, a fost conceput de constituanţi, astfel încât să reunească cetăţeni înţelepţi, virtuoşi, capabili a decide, desemnaţi în fiecare stat, conform numărului populaţiei sale şi numărului de locuri în Congres
.
Fiecare stat are reguli specifice de desemnare a marilor electori, fiind un sistem complex, în mai multe etape (întâi se fac alegeri primare sau caucus-uri, aşa cum se organizează încă în zece state americane). Caucus-ul este un comitet electoral care reuneşte militanţi politici locali ai unui partid pentru a desemna delegaţii. Cei 538 de mari electori, desemnaţi prin vot universal direct, în fiecare stat, aleg preşedintele. Mandatul lor este quasi imperativ, astfel încât, după votul lor, numele preşedintelui este aproape cunoscut.
Alegerile prezidenţiale se desfăşoară, aşadar, printr-un sistem de vot indirect,  fiecare stat alegând un număr  de „mari electori” (electors), egal cu numărul senatorilor (2 pentru fiecare stat). Candidaţii care obţin majoritatea, chiar relativă, câştigă toţi „marii electori” ai statului, conform regulei „câştigătorul ia totul” (the winner takes all). Doar două state (Maine şi Nebraska) au posibilitatea de a nu fi reprezentate „monocrom” politic. 
Acest sistem poate duce la situaţia în care un preşedinte să fie ales şi atunci când a obţinut majoritatea din partea „marilor electori” (electoral college), dar nu a avut votul cetăţenilor (popular vote), aşa cum a fost situaţia alegerilor din anul 2000. În unele state, votul devine decisiv (swing states), aşa cum a fost cazul statului Florida, în 2000, şi a statului Ohio, în 2004.
Alegerile primare sunt alegerile interne din cadrul partidelor, desfăşurate pentru alegerea celui mai bun candidat. Aceste alegeri sunt considerate un progres în raport cu vechiul sistem tip caucus, mai puţin transparent, deşi în unele state acest sistem mai există. Alegerile primare au un calendar foarte strâns, cu date cheie (Super Tuesdays din lunile februarie şi martie) şi campanii ample de strâns fonduri.

Există, în general, două tipuri de alegeri primare: unele în care orice cetăţean, oricare ar fi orientarea sa politică, poate participa la alegerile primare numite deschise. La alegerile primare închise nu pot participa decât alegătorii înscrişi pe lista unui partid.
Conform tradiţiei, statul New Hampshire a deschis seria alegerilor primare, la 8 ianuarie 2008. Înainte de alegerile primare, partidele politice organizează, în timpul verii, o convenţie naţională (momentul care încheie campania internă din cadrul partidului respectiv), pentru desemnarea candidaţilor pentru funcţia de preşedinte şi vicepreşedinte-ticket). Conform tradiţiei, vicepreşedintele trebuie să reprezinte o altă tendinţă a partidului şi o altă regiune decât cea a preşedintelui. În cadrul convenţiilor se votează programul  partidului pentru campania electorală.
Convenţia Naţională a Partidului Democrat s-a desfăşurat la Denver (Colorado), între 25-28 august 2008 şi a desemnat drept candidaţi cuplul Barack Obama-Joseph Biden.
Convenţia Partidului Republican s-a desfăşurat între 1-4 septembrie 2008, la Minneapolis-St.Paul (Minnesota) şi a desemnat drept candidaţi pe John McCain-Sarah Palin.
Ultima etapă a alegerilor se desfăşoară, conform Constituţiei, în ziua de marţi, după prima zi de luni a lunii noiembrie, odată la patru ani. În anul 2008, ele s-au organizat în ziua de 4 noiembrie.
Organizarea alegerilor se face la nivel local: înscrierea pe listele electorale, declararea candidaţilor, înscrierea pe buletinele de vot (ballot access). Conform legii dreptului de vot (VRA), procedura înscrierii pe liste variază de la stat la stat. În unele state, o parte a populaţiei nu are drept de vot: persoanele condamnate la o pedeapsă mai mare de un an închisoare, vechii condamnaţi etc. (aproximativ 3 milioane).
Aproximativ 4,4 milioane de americani au rezidenţă în străinătate şi pot vota prin corespondenţă. Militarii votează utilizând o pagină web specială (may ballot.mil).
Decupajul electoral, realizat de corpul legislativ al fiecărui stat, are un rol esenţial, făcând posibilă regruparea unui anume partid în acelaşi district (practica gerrymandering).
Modul de scrutin, bazat pe obţinerea unei majorităţi simple, a avut drept efect consolidarea bipartidismului şi excluderea indirectă a altor partide sau a unor candidaţi independenţi
.
Pentru alegerile prezidenţiale, candidaţii pot beneficia de fonduri publice (matching funds), chiar şi la alegerile primare, cu condiţia ca acel candidat să fi participat la alegerile precedente şi să fi obţinut rezultate notabile. Finanţările electorale sunt controlate de Comisia Electorală Federală.

Politologii au arătat că, încă de la începutul istoriei politice americane, în desfăşurarea alegerilor prezidenţiale şi legislative, un rol esenţial l-au avut grupurile de interese ce au reprezentat burghezia şi lumea afacerilor (big business) şi activitatea de lobby
. Conform culturii americane, banii reprezintă un mijloc de asigurarea a libertăţii, astfel încât activitatea de a oferi şi de a cheltui sume semnificative de bani în timpul campaniei a fost înţeles ca un mod de a garanta libertatea de expresie
.
În campania electorală, candidaţii principalelor partide politice recurg la fonduri publice sau private. Conform legilor electorale, există o parte a finanţării din fonduri publice, dar cea mai mare parte (peste 3/4) din cheltuieli sunt acoperite din fonduri private. Până în anul 2002, contribuţiile persoanelor erau limitate, în timp ce finanţările de la companii, grupuri sau sindicate erau nelimitate.
În timp, numeroase reglementări şi măsuri au încercat să instaureze o transparenţă sporită, să pună în evidenţă legătura dintre contribuţiile financiare şi activitatea ulterioară a membrilor Congresului sau a preşedintelui. Demersul a fost totdeauna extrem de dificil, întrucât legăturile sunt complexe, adesea indirecte, greu de demonstrat, mediate de o activitate de lobby foarte profesionistă, cu metode elaborate în timp.
Regulamentele celor două Camere ale Congresului au prevăzut coduri etice de comportament al aleşilor în raport cu încercările de influenţare din partea anumitor grupuri de interese. Principalele căi de influenţare rămân însă contribuţiile la finanţarea campaniilor electorale, întâlnirile din cadrul unor evenimente organizate, finanţările indirecte.
În anul 2004, costul total al alegerilor s-a ridicat la 4 miliarde dolari (1,2 miliarde pentru alegerile prezidenţiale). Campaniile electorale  se întind pe perioade foarte lungi şi au nevoie de fonduri considerabile, situaţie ce îngreunează schimbarea acestui sistem. Studiile arată o creştere a influenţei contribuţiilor electorale, a sumei acestora, precum şi a finanţelor indirecte (soft money)
.
Comisia Electorală Federală a publicat în rapoarte speciale cheltuielile şi contribuţiile electorale, în condiţiile aplicării noii legi de finanţare a campaniilor (BCRA-Bipartisan Campaign Reform Act, McCain-Feingold Act, 2002) care a amendat legea de bază (Federal Election Campaign Act, 1970)
. Efectele aplicării acestei reforme au fost vizibile la alegerile din anul 2004
. Alegerile din anul 2000 puseseră în evidenţă limite şi disfuncţionalităţi ale sistemului electoral şi au constituit prilejul relansării ideii de reformă electorală. În anul 2002, a fost adoptată Legea HAVA (Help American Vote Act), care a îmbunătăţit mecanismul de votare, confidenţialitatea votului, încercând să răspundă cerinţelor unui raport al Comisiei pentru reformă electorală (CFER), care a făcut 87 recomandări pentru îmbunătăţirea sistemului electoral.
Noua lege electorală a fost adoptată după 6 ani de dezbateri şi a vizat limitarea influenţei intereselor particulare, prin reglementarea primirii şi utilizării sumelor de bani în perioadele ce preced alegerile. Legea a fost contestată la Curtea Supremă, dar a fost declarată conformă Constituţiei. Noua lege a schimbat modul de acordare a sumelor de bani, această operaţiune făcându-se prin Comitetele de acţiune politică (PAC) şi a plafonat nivelul acestora. Pentru alegerile din anul 2008, contribuţiile individuale pentru un candidat la preşedinţie au fost plafonate la 4600 dolari, 2300 dolari pentru primare şi 2300 dolari pentru alegerile generale. Conform legii, Comitetul de campanie trebuie să prezinte la Comitetul Federal Electoral toate contribuţiile primite  (numele celor care au donat peste 200 dolari) şi toate cheltuielile. Anul 2008, a bătut însă recordul cheltuielilor, totalitatea candidaţilor la alegerile primare adunând aproape un miliard de dolari (august 2008). Majoritatea cheltuielilor a fost destinată cumpărării spaţiilor publicitare în media, remunerării profesioniştilor de comunicare, marketing electoral.
2.2 Rezultatele alegerilor şi semnificaţia lor politică
Alegerile prezidenţiale, desfăşurate în Election Day (prima zi de marţi de la începutul lunii noiembrie), au coincis cu alegerile senatoriale organizate în 33 state (o treime din Senat), cu alegerile deputaţilor (reînnoirea Camerei Reprezentanţilor în toate statele), cu alegerile pentru posturile de guvernator în 11 state, precum şi cu desfăşurarea unor scrutinuri şi referendumuri locale. La alegerile din 4 noiembrie 2008, au fost reînnoite 35 dintre cele 100 de mandate ale Senatului. Cele mai disputate mandate au fost în statele Virginia, New Mexico, Colorado, New Hampshire, Oregon, Carolina de Nord, Minnesota, Georgia, Alaska Kentucky, Louisiana
.

Pe 15 decembrie 2008, marii electori din Colegiul Electoral au desemnat cel de-al 44-lea preşedinte al SUA. Membrii Colegiului s-au reunit în fiecare stat şi au votat  pentru funcţia de  preşedinte şi vicepreşedinte al SUA, iar pe data de 8 ianuarie 2008, voturile acestora au fost numărate în faţa Congresului.
După votul electorilor, rezultatul alegerilor prezidenţiale a confirmat victoria netă a lui Barack Obama: 364 voturi pentru Obama/Biden, 163 voturi pentru McCain/Palin, 11 voturi indecişi.
La votul popular, scorul electoral a fost la fel de clar: Barack Obama -  66.056.046, 53% voturi; McCain/Palin - 57.838.800, 46% voturi.
Rezultatele alegerilor pentru Congres au dus la următoarea configuraţie politică: în Senat, democraţii deţin 57 mandate, în timp ce republicanii au doar 40 mandate.
În Camera Reprezentanţilor, democraţii au 255 mandate, faţă de 174 mandate ale republicanilor.
Noul Preşedinte şi vicepreşedintele au preluat funcţiile pe 20 ianuarie 2009 (Inauguration Day).
Lumea întreagă a urmărit alegerile prezidenţiale americane care au atras atenţia prin ineditul lor, prin victoria lui Barack Obama, considerat o nouă întrupare a visului american, reamintind tuturor de personalităţile lui John F. Kennedy şi Martin Luther King
.
Alegerile generale  au reprezentat un moment unic al istoriei americane, având o importanţă deosebită pentru lumea întreagă, întrucât personalitatea preşedintelui, stilul de funcţionare al noii administraţii vor avea un rol deosebit în abordarea marilor dosare internaţionale.
Preşedintele SUA reprezintă, mai întâi de toate, unitatea naţiunii americane, iar discursul de investitură a semnificat reunificarea naţiunii sub conducerea sa, a pus în evidenţă orientarea politică viitoare, programul şi doctrina, coordonatele politicii externe a celui mai puternic stat al lumii. Din această perspectivă, conform opiniei lui Alexis de Tocqueville, alegerile reprezintă un moment de criză naţională, un moment cheie al vieţii politice mondiale. Ele implică o abordare foarte complexă din punct de vedere politic, istoric, juridic, sociologic, cultural şi o analiză a relaţiei dintre politica internă a SUA şi cea externă
. În contextul actual, un factor esenţial va fi personalitatea noului preşedinte, puterea sa de influenţă
.
Comentatorii politici au considerat că, odată cu victoria democratului Barack Obama, s-a întors pagina revoluţiei conservatoare, reprezentată de cele două mandate deţinute de George W. Bush. Rezultatul alegerilor din SUA au confirmat că majoritatea cetăţenilor americani au optat pentru propunerile şi valorile sociale ale democraţilor şi că valorile conservatoare au intrat în declin. Mai mult, criza financiară a pus în evidenţă efectele negative ale „dereglementării” de tip neoliberal, arătând că sunt necesare reguli noi, mai stricte, în domeniul economic şi financiar (analiştii vorbesc de un nou Bretton Woods mondial). Majoritatea comentatorilor politici au evidenţiat faptul că noua perioadă va reprezenta o reîntoarcere a Americii spre domeniul cunoaşterii, spre politicile sociale şi de mediu, spre un nou model economic.
Analiştii apreciază că victoria primului candidat afroamerican la funcţia de preşedinte va consolida atitudinea societăţii americane de acceptare a diversităţii
. Unii analişti au afirmat că odată cu alegerea lui Barack Obama, după istoria sclavagismului, după războiul de secesiune, războiul civil a luat sfârşit
. În campania electorală, Barack Obama a evitat să vorbească despre problema rasială, reuşind să depăşească această temă prin potenţialul remarcabil de model pe care l-a avut. Reînnoirea imaginii Americii a început prin lansarea unor mesaje fundamentale: ideea coexistenţei comunităţilor etnice, religioase; tema unificatoare, prin promovarea interesului general.
Alţi analişti au remarcat faptul că Barack Obama a transmis mesajul Americii secolului XXI, fiind „omul care trebuia să apară”, omul epocii, cu o popularitate planetară fără pereche
. Desemnarea celui de-al 44-lea preşedinte al SUA s-a făcut prin desfăşurarea alegerilor, unele dintre cele mai deschise din istoria sa politică.
Alegeri prezidenţiale de excepţie în SUA s-au desfăşurat după şapte ani de la evenimentele din 11 septembrie 2001, la cinci ani de la declanşarea războiului din Irak şi după începutul unei crize economice de mare amploare. Într-un  context economic şi politic dificil, aceste alegeri au avut o miză deosebită, legată de  aşteptările de schimbare ale societăţii americane, iar acest lucru a determinat o participare fără precedent a unor categorii sociale, altfel pasive electoral.
Conform datelor, candidatul Barack Obama a fost votat de albii din clasa muncitoare şi cei din clasa de mijloc
. Hispanicii au accentuat această tendinţă, votând cu 13% mai mult în favoarea lui Barack Obama, decât pentru John McCain. Electoratul hispanic a reprezentat 8% din electorat, adică aproape 10 milioane de persoane (cu 2,5 milioane mai mult decât în anul 2004).
Barack Obama a câştigat alegerile datorită nivelului extraordinar al suportului acordat de tineri, de afro-americani şi de „noii votanţi”
. John McCain a fost susţinut de electoratul în vârstă şi evanghelic. Candidatul democrat a reuşit să mobilizeze electoratul-cheie, susţinător al democraţilor. Electoratul tânăr (31%) a votat în proporţie de 66% pentru candidatul democrat, iar cei care au votat prima dată au votat în proporţie de 68% pentru Barack Obama
. Statisticile au arătat că 95% din votul populaţiei afro-americane a fost acordat lui Barack Obama şi doar 4% pentru John McCain.
Candidatul democrat a reuşit să obţină şi o creştere a votului feminin pentru democraţi (de la 51% în 2004, la 56%  în 2008).
Sondajele exit-polls au arătat că economia a fost considerată de electorat (în proporţie de 62%) cea mai importantă problemă, în timp ce numai 10% din cei intervievaţi au apreciat că războiul din Irak este o problemă importantă. 
Un alt factor decisiv  a fost intensitatea susţinerii acordate celor doi candidaţi (1 din 3 votanţi ai lui Barack Obama s-au declarat entuziasmaţi de posibila lui alegere). Acest entuziasm a fost transmis de suporteri şi celorlalte persoane cu care au intrat în legătură, realizându-se, astfel, o mobilizare fără precedent.
Electoratul reprezentat de tinerii cu vârstele cuprinse între 18-29 ani a fost în atenţia Partidului Democrat, în timpul campaniei. Prin utilizarea intensă a Internetului, chiar de la alegerile din 2004, democraţii au încercat să atragă acest electorat entuziast, dar greu de mobilizat
.
Încă din anul 1990, electoratul tânăr a avut tendinţa de a vota Partidul Democrat, dar în anul 2008, această orientare a fost dominantă (+11% în 2004, +25% în 2008)
. Cercetările au arătat faptul că aceşti tineri se descriau a fi progresişti (34,3%), în timp ce 31,8% se defineau  conservatori.  În acelaşi timp, în 2008, doar 23,9% din tineri declarau că ar urmări sau au urmărit îndeaproape campaniile electorale
. Pentru democraţi, dificultatea a fost, aşadar, încercarea de a transforma entuziasmul tinerilor într-un rezultat electoral favorabil. Tinerii au avut un rol important în campania prezidenţială din 2008, mai ales în câştigarea alegerilor primare de către Barack Obama. Chiar dacă 75% dintre tinerii cu vârste între 18-29 ani s-au opus războiului din Irak, acesta  a fost a doua preocupare, prima fiind economia.
Candidatul Barack Obama a reuşit să utilizeze eficient Internetul şi site-urile online Facebook sau MySpace. Demn de remarcat este faptul că Chris Hughes (24 ani), co-creatorul Facebook a făcut parte din echipa lui Barack Obama, încă din februarie 2007. Tot el a creat un site de socializare al candidatului democrat, de iniţiere în actualitatea politică (My. Barack Obama.com). Datorită acestor contribuţii, maturitatea politică a generaţiei anilor ’80-’90 a devenit un element esenţial al alegerilor prezidenţiale din 2008.
Victoria lui Barack Obama a avut o dimensiune naţională şi transpartizană care a corespuns, de altfel, mesajului său electoral
. Deviza americană înscrisă pe stema SUA, E pluribus unum, a devenit mai actuală ca oricând, fiind tema spectacolului inaugural al ceremoniei de învestitură, denumit în mod semnificativ „Suntem unul” (We are One). 
Mulţi analişti au subliniat faptul că Barack Obama a reunit ideile de schimbare, reconciliere, unitate, în imaginea unei Americi noi şi a unui „preşedinte global”.
Noul preşedinte ales al SUA a scris un nou capitol în istoria SUA, el fiind perceput ca o personificare a schimbării, fiind nu doar simbol, ci şi un agent al ei. 
Barack Obama a fost un candidat strălucit din mai multe puncte de vedere: oratoric, al organizării campaniei, dar a fost şi beneficiarul unor condiţii favorabile. Criza băncilor a pus în evidenţă incompetenţa economică a republicanilor, iar rezultatele alegerilor au închis un „capitol negru” în istoria SUA. Barack Obama a oferit un răspuns economic diferit: reducerea taxei pentru 95% din americani, accesul la sănătate, schimbări în sistemul de învăţământ. 
În perioada următoare, va fi important cum va face managementul promisiunilor electorale; cum va fi „post partizan”, astfel încât să depăşească fracturile societăţii americane. Principalii consilieri economici ai lui Barack Obama sunt adepţii formulei „Rubinomics” caracterizată prin buget echilibrat, comerţ liber şi liberalizarea pieţelor financiare. Toţi sunt apropiaţi ai lui Robert E. Rubin, autorul acestei formule economice creditată ca fiind sursa prosperităţii în anii ’90.
Barack Obama a promis că, pentru o perioadă, va impune mai multe reglementări, pentru a evita riscurile cu care se confruntă sistemul financiar. Noul preşedinte va aloca miliarde de dolari pentru a stimula economia, construind drumuri, şcoli şi alte instituţii, creând astfel noi locuri de muncă. Barack Obama a propus deschiderea unor „mari şantiere” naţionale (în domeniul infrastructurii, educaţiei etc), pentru relansarea economiei. Finanţarea lor se va face printr-o amplă reformă fiscală menită a creşte impozitele pe averile mari şi o reducere a impozitelor pe veniturile mici şi pe cele ale întreprinderilor mici şi mijlocii. Unii analişti apreciază că perioada de redresare ar dura cel puţin 2 ani. Planul se va afla sub atenţia unei structuri de supraveghere formate din congresmani, Curtea de Conturi şi independenţi. 
În politica externă, va fi nevoie de o strategie de ieşire din Irak, de o soluţie pentru ambiţiile nucleare ale Iranului, de o redefinire a  relaţiilor cu Israelul şi de o nouă abordare a situaţiei din Afganistan.
Analiştii consideră că autoritatea şi competenţa Statelor Unite de a lua deciziile  corecte vor fi temele de interes pe plan intern şi internaţionale
. Se apreciază că respectul va reveni doar cu manifestări clare de competenţă în tratarea unor provocări majore: o criză economică fără precedent, după cea din 1929, cu un posibil deficit bugetar de o mie de miliarde în 2009; două războaie împotriva terorismului neîncheiate în Irak şi Afganistan, în care sunt implicaţi 145.000 militari (Irak) şi cel mai sângeros bilanţ, în 2008, în Afganistan; nerealizarea proiectului de creare a unui stat palestinian în Orientul Mijlociu; tensionarea relaţiilor cu Rusia şi Iranul.
Relaţia dintre Europa şi Statele Unite a cunoscut, de-a lungul timpului, momente de convergenţă pe plan politic şi social (mai ales în anii ’60-70), dar şi de divergenţă, mai ales în anii ’80, anii revoluţiei conservatoare (respingerea intervenţiei statului, dereglementarea rapidă la nivel economic, atitudinea virulent anticomunistă, viziunea conservatoare asupra moralei etc.)
. Perioada administrativă G.W.Bush a reprezentat o ascensiune a atitudinii antiamericane în Europa, determinată mai ales de declararea războiului din Irak, de respingerea reducerii emisiilor de CO2  şi a Protocolului de la Kyoto, de înfiinţarea închisorii de la Guantanamo
.
Alegerea lui Barack Obama ca preşedinte al SUA a fost percepută de europeni ca o schimbare care a provocat entuziasm
. Analiştii au apreciat  însă că schimbările prognozate de europeni nu vor fi atât de rapide, nici atât de radicale pe cât sunt asteptările. Rămâne deschisă întrebarea dacă, în epoca postamericană, Europa şi SUA vor redescoperi apropieri sau vor cultiva diferenţele dintre cele două modele economico-sociale şi politice
.
În relaţiile transatlantice vor rămâne în discuţie problemele bilaterale (schimburi comerciale, securitatea continentului etc.), dar şi subiecte legate de poziţiile faţă de Orientul Mijlociu, de problemele energiei, mediului, de lupta împotriva terorismului etc.
În turneul făcut de Barack Obama în Europa, în iulie 2008, într-un discurs ţinut la Berlin, el a afirmat că America nu are un aliat mai bun decât Europa şi că a sosit momentul să se construiască noi poduri de legătură între cele două maluri ale Atlanticului. Din această perspectivă, a afirmat el, parteneriatul şi cooperarea între naţiuni nu este o alegere, ci singura soluţie pentru a consolida securitatea comună şi pentru a permite dezvoltarea economică.

